text:
Фото:
Михаил Бабич: «2013 йылға беҙҙең бурыс – эконом класындағы торлаҡ төҙөлөшөн киң йәйелдереү»
Фото:
«Эконом класындағы торлаҡ төҙөлөшөнөң норматив-хоҡуҡи базаһын формалаштырыу һәм ойоштороу йәһәтенән уны киң ҡоласлы үҫтереү 2013 йылға беҙҙең бурыс булып тора», — тине журналистарға РФ Президентының Волга буйы федераль округындағы Тулы хоҡуҡлы вәкиле Михаил Бабич Өфөлә торлаҡ төҙөлөшө мәсьәләләре буйынса кәңәшмәнән һуң.
РФ Президентының Тулы хоҡуҡлы вәкиле билдәләүенсә, әлеге ваҡытта Рәсәй был мәсьәләне хәл итеүҙә юлдың башында ғына әле: эконом класындағы торлаҡ төҙөлөшөн киң йәйелдереү мөмкинлегенә тик федераль Торлаҡ төҙөлөшө фонды ғына эйә. Торлаҡ төҙөлөшө фонды ғына хаҡтарҙы кәметеүгә аукциондар үткәрә ала. «Ер участкаһы төҙөүсегә нуль ставкаһы буйынса тәҡдим ителә, ә төҙөүсе торлаҡты билдәле бер хаҡ буйынса файҙаланыуға тапшырырға тейеш», — тип аңлатты Михаил Бабич. Бындай механизм төбәктәр өсөн дә ҡулай. Субъекттарҙа эконом класындағы торлаҡ төҙөү өсөн аукционға тәҡдим итерлек ерҙәр инвентаризациялана.
— Быларҙың барыһы ла тейешле федераль закон ҡабул ителгәндән һуң эшләнәсәк. Закон Дәүләт Думаһына тәҡдим ителгән, беренсе уҡыуҙа ҡаралған, — тип хәбәр итте РФ Президентының Тулы хоҡуҡлы вәкиле.
Башҡортостан Президенты Рөстәм Хәмитов фекеренсә, «айлыҡ эш хаҡы бер квадрат метр хаҡына тура килергә тейеш, шул осраҡта ғына кеше үҙ киләсәген төҫмөрләй аласаҡ». Бөгөн бындай нисбәт тураһында һүҙ йөрөтөп булмай. Республикала был йүнәлештә ҡайһы бер эштәр башҡарыла: социаль яҡланмаған халыҡ ҡатламы өсөн торлаҡ төҙөлә. Былтыр 80 мең квадрат метр сафҡа индерелгән, 2013 йылға 120-150 мең планлаштырылған. Был тәүге аҙымдар, тип билдәләне Президент. Мәсьәләне системалы рәүештә хәл итеү зарур, норматив-хоҡуҡи база булдырыуҙан башларға кәрәк.
Михаил Бабич һүҙҙәренсә, ошодай уҡ бурыстар барлыҡ субъекттар алдында тора, шуға күрә мәсьәләне Рәсәйҙең бөтә төбәктәре кимәлендә хәл итергә кәрәк. РФ Президентының Тулы хоҡуҡлы вәкиле һүҙҙәренсә, Рәсәй Төбәктәр үҫеше министрлығы менән берлектә махсус эш төркөмө булдырыласаҡ.


c: text/html

text:
Ял көндәрендә Башҡортостанда яуым-төшөмдәр көтөлмәй
Алдағы ял көндәрендә Башҡортостанда яуым-төшөмдәр булмаясаҡ. Йәкшәмбе, 16 ғинуарҙа, ни бары көнбайыш райондарҙа ғына бер аҙ ҡар яуыуы көтөлә. Был турала «Башинформ» агентлығына Башгидрометтың баш синоптигы Анна Козаева хәбәр итте. Уның һүҙҙәренсә, был көндәрҙә һауа торошонда һиҙелерлек үҙгәрештәр булмаясаҡ.
— Төнөн һауа температураһы республикала 13-18 градус тәшкил итәсәк, — ти Анна Козаева. – Көндөҙ термометр бағанаһы минус 7-12 градус тәңгәлендә торасаҡ. Түбән урындарҙа һыуығыраҡ буласаҡ.

robotstxt: allowed

filter: keep


text:
Башҡортостанда туристик миҙгел асыла
Байрам алдынан, 29-30 апрелдә, Йылайыр районының Юлдыбай ауылында яҙғы-йәйге туризм миҙгелен асыу тантанаһы үтәсәк. Был уңайҙан туристар Һаҡмар йылғаһы буйлап һалда ағып төшөргә ниәтләй.
Былтыр ошондай уҡ сарала республика ҡалаларынан тыш, Екатеринбургтан, Пермдән, Ырымбурҙан, Силәбенән, Рәсәйҙең башҡа ҡалаларынан һыу туризмы менән мауығыусылар ҡатнашҡайны. Туристик миҙгелде асыу район һәм республика тормошондағы ҙур ваҡиғаға әүерелде, унда ҡатнашыусыларҙа матур тәьҫораттар ҡалдырҙы.
Был йоланы дауам итеп, 29 апрелдә Йылайыр районындағы миҙгелде асыу тантанаһына Рәсәйҙең төрлө төбәктәренән вәкилдәр йыйыла.
БР Эшҡыуарлыҡ һәм туризм буйынса дәүләт комитетынан хәбәр итеүҙәренсә, туристарға туҡланыу өсөн экологик яҡтан таҙа тәбиғи аҙыҡ-түлек, башҡорт милли аш-һыуҙары тәҡдим ителәсәк.


text:
Оло Ыҡтамаҡ ауылында Үҙәк район мәсете асылды
Мәсетле районының хакимиәт үҙәге – Оло Ыҡтамаҡ ауылында Үҙәк район мәсете асылды. Тантаналы сарала БР мосолмандары Диниә назараты рәйесе мөфтөй Нурмөхәмәт Ниғмәтуллин, район хакимиәте башлығы Юнир Солтанов, республиканың бер нисә район һәм ҡалаларынан имам-хатибтар ҡатнашты. Үҙәк район мәсете имам-хатибы Әнис Ҡазыхановҡа Аллаһы Тәғәлә йортонан символик асҡыс һәм иҫәпһеҙ бүләктәр тапшырылды.
Дини ғәмәлдәрҙән һуң ҡатнашыусыларҙың барыһы ла ҡорбанға салынған мал итенән әҙерләнгән былауҙан ауыҙ итте. Әйтергә кәрәк, ҡорбан малын Үҙәк район мәсете асылыуға район хакимиәте башлығы Юнир Солтанов менән райондың баш табибы Алек Яруллин биргән.


text:
Башҡортостанда экспорт импорттан 8 тапҡырға күберәк
Башҡортостан таможняһы мәғлүмәттәренә ҡарағанда, быйыл туғыҙ айҙа төбәктең тышҡы сауҙа әйләнеше 2,7 миллиард доллар тәшкил итте, шул иҫәптән экспорт — 2,4 миллиард доллар самаһы һәм импорт — 307 миллион. Республикала етештерелгән тауарҙарҙың иң күбе Ҡытайға, Финляндияға, Нидерландыға, Кипрға оҙатылды. Индерелгән тауарҙарҙан күберәге – Ҡытайҙан, Үзбәкстандан, Германиянан. Башҡортостандың бөтәһе 598 предприятиеһы донъяның 92 иле менән тышҡы иҡтисади бәйләнештәр тота.
Йыл башынан алып Башҡортостан таможняһы федераль бюджетҡа 9 миллиард 940 миллион һум аҡса күсерҙе.


text:
23 августа мәшғүллек мәсьәләләре буйынса граждандар ҡабул итеү ойошторола
23 августа РФ Президентының Башҡортостан Республикаһындағы йәмәғәт ҡабул итеү бүлмәһендә мәшғүллек, хеҙмәт баҙарында һорау һәм тәҡдим мәсьәләләре буйынса граждандар ҡабул ителәсәк.
Ҡабул итеүҙе халыҡ мәшғүллегенә булышлыҡ итеү һәм эшһеҙҙәргә социаль ярҙам бүлеге начальнигы Альбина Сәлимова үткәрә.
Башлана — сәғәт 10-да.
Йәмәғәт ҡабул итеү бүлмәһенең адресы: Өфө ҡалаһы, Цюрупа урамы, 100 («Үҙәк баҙар» транспорт туҡталышы). Белешмәләр һәм алдан яҙылыу өсөн телефондар: 251-64-39, 251-77-91.


text:
Рөстәм Хәмитов: «Юлсыларҙың насар эше өсөн бер ниндәй ҙә аҡлау юҡ» Фото: Олег Яровиков
Рөстәм Хәмитов: «Юлсыларҙың насар эше өсөн бер ниндәй ҙә аҡлау юҡ»
Рөстәм Хәмитов: «Юлсыларҙың насар эше өсөн бер ниндәй ҙә аҡлау юҡ» Фото: Олег Яровиков
ӨФӨ, 2016 йыл, 25 март. /«Башинформ» мәғлүмәт агентлығы, Александр Смирнов/.
Башҡортостан Башлығы Рөстәм Хәмитов республика Дәүләт Йыйылышы – Ҡоролтай депутаттарының һорауҙарына яуап биреп, төбәктәге юлдар торошон кире баһаланы һәм юлсылар эшенә талаптарҙың көсәйтеләсәген белдерҙе.
– Илдәге күптәнге киҫкен мәсьәлә быйыл ҡабырғаһы менән ҡуйылды. Мин үҙем дә күп йөрөйөм һәм ошо соҡор-саҡырҙарҙы күрәм. Юлдарҙың торошо хаҡында байтаҡ хаттар килә. Юлсыларҙың насар эше өсөн бер ниндәй ҙә аҡлау юҡ, – тине республика етәксеһе. – Федераль трассалар, айырыуса М-5 бер ҡасан да ошондай хәлдә булғаны юҡ ине. Октябрьскийға илткән юлды бомбаға тотҡандармы ни. Тиҫтәләрсә, йөҙҙәрсә автомобиль үткән трассаны шундай хәлгә төшөрөү – хурлыҡ. Ошо өлкәлә эшләгән кешеләрҙең яуапһыҙлығы.
Республика Башлығы юл япмаһының хәҙерге торошон быйылғы ҡыштың температура үҙенсәлектәре менән аңлатты. Ул проблеманың тиҙ, яңы технологиялар ҡулланып хәл ителәсәген һыҙыҡ өҫтөнә алды.
– Юлдарҙы төҙөкләндереүгә аҡса күп бүленә. Юл фонды 10 миллиард һумдан ашыу тәшкил итә. Беҙ соҡорҙарҙы ямау буйынса эштәрҙе мөмкин тиклем тиҙерәк тамамлаясаҡбыҙ. Юлдар буйынса талаптарҙы көсәйтәсәкмен, – тине Рөстәм Хәмитов. – Быға ҡаршы көрәш алып барасаҡбыҙ, яңы технологиялар, яңы битум ҡулланасаҡбыҙ. Ошо талаптарҙы кәметергә йыйынмайым. Әгәр хәл үҙгәрмәһә, тармаҡта кадрҙар алмашынасаҡ. Әлбиттә, юлдарҙың насар торошо – властың иғтибарһыҙлығы ул.


text:
Рөстәм Хәмитов Рәсәй Президенты ярҙамсыһы Игорь Левитин менән осрашты
27 июндә Республика Йортонда Рөстәм Хәмитов Рәсәй Федерацияһы Президенты ярҙамсыһы Игорь Левитин менән эш осрашыуын үткәрҙе. Башҡортостанда авиация һәм юл төҙөлөшө өлкәһендә проекттарҙы тормошҡа ашырыу мәсьәләләре тикшерелде, тип хәбәр иттеләр төбәк башлығының матбуғат хеҙмәтенән.
— Дөйөм тәғәйенләнештәге авиация темаһы беҙҙең өсөн ҡыҙыҡлы. Республика ҙур. Бер осонан икенсеһенә тиклем төньяҡтан көньяҡҡа 600 саҡрымдан ашыу, көнбайыштан көнсығышҡа 300, ҡайһы бер урындарҙа хатта 400 саҡрым. Авиацияһыҙ бындай киңлекте, әлбиттә, уратып алып булмай. Был йүнәлештә нисек үҫешеү, нимә эшләү пландарыбыҙ бар. Беҙ авиация техникаһын етештереү буйынса һөйләшергә теләйбеҙ. Беҙҙең ике эре – моторҙар һәм вертолеттар заводы бар. Улар, әлбиттә, яңы проекттарҙа ҡатнашырға теләй, — тип билдәләне Рөстәм Хәмитов.
Уның әйтеүе буйынса, Ка-27, Ка-32, Ка-226 тыш, республикала шулай уҡ яңы асыштар бар – бәләкәй вертолеттар, үтә бәләкәй вертолеттар. Уларҙы ағымға ҡуйырға кәрәк, сөнки техниканың ихтыяжда булыуы ихтимал. Һис шикһеҙ, аэродромдар селтәре тураһында ла уйлау зарур. Ул совет заманында республикала ҙур ине. Ан-2-ләр бөтә республика буйынса осто.
— Беҙ хәҙер уның мөмкин булмауын аңлайбыҙ, әммә Өфөнән 400 саҡрым алыҫлыҡта урынлашҡан райондар бар, улар менән авиация хәрәкәтен көйләргә кәрәк, — тине Рөстәм Хәмитов.


text:
Рөстәм Хәмитов: «Имтихан алдынан кешеләр һәр саҡ тулҡынлана»Фото: Андрей Старостин
Рөстәм Хәмитов: «Имтихан алдынан кешеләр һәр саҡ тулҡынлана»
Рөстәм Хәмитов: «Имтихан алдынан кешеләр һәр саҡ тулҡынлана»Фото: Андрей Старостин
ӨФӨ, 2015 йыл, 8 июль. /«Башинформ» мәғлүмәт агентлығы, Сергей Захаров/.
«Имтихан алдынан кешеләр һәр саҡ тулҡынлана. Был аңлашыла, сөнки Өфө беренсе тапҡыр күләмле халыҡ-ара сараларҙы — Шанхай хеҙмәттәшлек ойошмаһы һәм БРИКС илдәре саммиттарын ҡабул итә», — тип белдерҙе Башҡортостан Башлығы Рөстәм Хәмитов «Рәсәй 24» телеканалына биргән интервьюһында.
Әңгәмә 7 июлдә, саммиттар башланыуға бер көн ҡалғас, халыҡ-ара матбуғат үҙәгендә ойошторолдо.
«Өфө иң ҙур һәм ҡыҙыҡлы сараларҙы ҡабул итә аласаҡ заманса отелдәр менән тулыһынса тәьмин ителгән ҡалалар исемлегенә инде. Ошо йәһәттән Өфөнө туристик үҙәк булараҡ билдәләйәсәкбеҙ», — тип белдерҙе республика етәксеһе.
Шулай уҡ ул Башҡортостандың Ҡытай, Тажикстан, Ҡырғыҙстан төбәктәре менән бер нисә килешеүгә ҡул ҡуйыуы хаҡында хәбәр итте. «Әлеге ваҡытта Һиндостан менән шундай килешеүҙәр төҙөү өҫтөндә эш алып барыла. Бынан тыш, бразилиялылар ҡыҙыҡлы, файҙалы бәйләнештәр тәҡдим итә», — тине Рөстәм Хәмитов.
Республика Башлығы һүҙҙәре буйынса, октябрҙә Өфөлә ШОС һәм БРИКС илдәренең беренсе төбәк-ара форумы уҙғарыласаҡ. «Республикаға губернаторҙар, провинция, штат башлыҡтары киләсәк. Беҙҙең төбәк башлыҡтары ла буласаҡ. Беҙ бәләкәй һәм урта эшҡыуарлыҡ араһында үҙ-ара килешеп эш итеүҙе яйға һалыуҙы мотлаҡ тикшерәсәкбеҙ. Беҙгә бәләкәй һәм урта эшҡыуарлыҡ кимәлендә илдәребеҙ араһында меңдәрсә бәйләнеш булдырырға кәрәк. Шул ваҡытта ошо халыҡ-ара форумдарҙың конструкцияһы ныҡ буласаҡ. Сөнки ул бик күп эшлекле бәйләнештәр менән тәьмин ителәсәк. Был йәһәттән беҙ әүҙем эшләйәсәкбеҙ», — тип билдәләне Рөстәм Хәмитов.


text:
Фото:
«Шүлгәнташ» ҡурсаулығы тәбиғәтте һаҡлау хеҙмәте инспекторҙарын һынаны
Фото:
Кисә Бөрйән районының Шүлгәнташ мәмерйәһе алдында «Шүлгәнташ» ҡурсаулығы кубогына Башҡортостан Республикаһында айырым һаҡланған территорияларҙың оператив төркөмө дәүләт инспекторҙарының уҡыу-күнекмә семинары үтте. Был сара Бөтә донъя тирә-яҡ мөхитте һаҡлау көнөнә арналды. Биләмәләрҙе һаҡлау буйынса инспекторҙар составын әҙерләү кимәлен күтәреү, тәжрибә уртаҡлашыу, башҡаларҙың эшләү алымдарын үҙләштереү уның төп маҡсаты ине.
Балыҡ тотоуҙа ярыш, башҡа төрлө спорт ярыштары “Шүлгәнташ” ҡурсаулығының музей-экскурсия комплексы территорияһында, “Алтын солоҡ” заказнигында Йылҡысыҡҡан күле янында үтте.
Уҡыу-күнекмә семинары эшендә БР буйынса Рәсәй тәбиғәтте күҙәтеү Идаралығы белгестәре, Башҡортостан Республикаһындағы федераль айырым һаҡланған территориялар директорҙары, «Шүлгәнташ», «Башҡорт», «Көньяҡ Урал» ҡурсаулыҡтары һәм «Башҡортостан» милли паркының оператив төркөмдәренән дәүләт инспекторҙары һәм территорияны һаҡлау буйынса директор урынбаҫарҙары ҡатнашты. Семинар сәләмәт тормош алып барыуҙы пропагандалауға, һөнәри оҫталыҡты арттырыуға булышлыҡ итә, тип иҫәпләй ойоштороусылар. Семинар нигеҙендә Шүлгән мәмерйәһендә яңыраҡ ҡуйылған һаҡ һәм күҙәтеү системаһы презентацияһа ла үтте.


text:
Президенттың яңы ярҙамсыһы тәғәйенләнде
Республика Президенты Мортаза Рәхимов Дәүләткилдин Азамат Хәким улын Башҡортостан Президенты ярҙамсыһы итеп тәғәйенләү тураһындағы бойороҡҡа ҡул ҡуйҙы.
Азамат Дәүләткилдин 1947 йылдың 1 майында Сибай ҡалаһында тыуған. Ростов дәүләт университетын тамамлаған.
Хеҙмәт эшмәкәрлеген 1964 йылда Баймаҡ көнкүреш комбинаты эшсеһе булып башлай.
1969-1970 йылдарҙа — Баймаҡ машиналар эшләү заводы инженер-технологы, инженеры, Баймаҡтың 39-сы ҡала һөнәрселек-техник училищеһында комсомол ойошмаһы секретары.
1970-1975 йылдарҙа Ростов дәүләт университетында уҡый. 1975-1992 йылдарҙа — Башҡортостан ауыл хужалығы институтының политэкономия кафедраһы ассистенты, өлкән уҡытыусы.
1992-1994 йылдарҙа — Башҡортостан Республикаһының Дәүләт милкенә идара итеү буйынса дәүләт комитеты баш белгесе, бүлек начальнигы урынбаҫары.
1994-2000 йылдарҙа — Башҡортостан Республикаһы Президенты Хакимиәтенең Территориялар һәм кадрҙар менән эшләү идаралығының территориялар менән эшләү бүлеге баш белгесе, мөдире урынбаҫары.
2000 йылдан әлеге ваҡытҡа тиклем Өфө ҡалаһы ҡала округы хакимиәтенең эштәр идарасыһы булып эшләне.
Азамат Дәүләткилдин Башҡортостан Республикаһы Почет грамотаһы менән бүләкләнгән, "Башҡортостан Республикаһының атҡаҙанған иҡтисадсыһы" тигән маҡтаулы исемгә лайыҡ.


text:
Хәҙерге заман журналистикаһы лабораторияһы көҙгө миҙгелен аса
«Истоки» гәзите һәм «Башинформ» агентлығы менән асылған хәҙерге заман журналистикаһы лабораторияһы үҙ эшен дауам итә.
— Йәйге миҙгелгә йомғаҡ яһап, шуны әйтергә була: лаборатория йәмәғәтселектә ҙур ҡыҙыҡһыныу уята. Яңы исемдәр, яңы темалар, яңы мәҡәләләр – былар июль-август айҙарына эш һөҙөмтәләре. Шуға күрә 9-11 класс уҡыусыларын, юғары уҡыу йорттары студенттарын һәм журналистика өлкәһендә тәжрибә тупларға теләгән һәр кемде дәрестәргә саҡырабыҙ, — тине билдәле журналист, «Истоки» гәзитенең баш мөхәррире Айҙар Хөсәйенов.
Көҙгө миҙгелдең беренсе дәресе 6 сентябрҙә 19.00 сәғәттә Өфө ҡалаһы, Киров урамы, 45 адресы буйынса «Башинформ» агентлығының конференц-залында үтә. Лабораторияны Айҙар Хөсәйенов алып барасаҡ.


text:
Фәтүә
Фәтүә (ғәр. فتوى;юридик нәтижә, ҡарар) — мөфтөйҙең дини, юридик (шәриғәт) мәсьәләһе буйынса (Ислам дине булған илдәрҙә — сәйәси проблемалар буйынса ла) ҡарары йәки фекере. Мөфти мөстәкил рәүештә закон сығармай, ә мосолман хоҡуҡтарының дүрт нигеҙенә: (Ҡөрьән, Сөннә, Ижмағ, Ҡыяс) йәки үзенән өҫтәрәк торған дин һәм хоҡуҡ белгестәренең — мөжтәһиттәрҙең фәтеүәһенә таянып эш итә, фәтеүәлә уның һылтанмаларын, сығанаҡтарын күрһәтә. Ҡайһы бер ваҡыттарҙа фәтеүәләр ғөләмә һәм фикхтарҙың килештерелгән уртаҡ фекере рәүешендә лә иғлан ителә. 1935 йылда әл-Әзһәрҙә фәтеүә биреүсе дин ғалимдары шураһы төҙөлдө. Диниә назараты мөфтиҙәре үҙҙәре фәтеүә сығаралар.
Әҙәбиәт[үҙгәртергә | вики-тексты үҙгәртергә]
- З. Шафиғи. Рауил Үтәбай-Кәрими. Ислам. Белешмә һүҙлек. Ҡазан-1993 й. ISBN 5-298-00949-2
Һылтанмалар[үҙгәртергә | вики-тексты үҙгәртергә]
- Вәлиева М. Ғ. Фәтүә // Башҡорт энциклопедияһы — Өфө: «Башҡорт энциклопедияһы» ғилми-нәшриәт комплексы, 2013. — ISBN 978-5-88185-143-9.


text:
«Урал моңо-2010»да Башҡортостандан ҡатнашыусылар билдәләнде
Төрки йәштәр музыкаль ижадының «Урал моңо-2010» халыҡ-ара конкурс-фестивалендә Башҡортостандан солистар Гөлсәсәк Фазлаева, Юнир Һағынбаев, Айгөл Үтәгәнова, Айҙар Хәмзин һәм Гөлнур Ҡарабулатова ҡатнашасаҡ. Шулай уҡ ике музыкаль коллектив – «Арғымаҡ» төркөмө һәм «Карауанһарай» фольклор-эстрада төркөмөнөң йәш составы ҡатнашыуы көтөлә. Конкурсанттарҙың исемдәре Башҡортостан Республикаһынан ҡатнашыусылар араһынан һайлап алыу туры йомғаҡтары буйынса билдәләнде.
Хәтерегеҙгә төшөрәбеҙ, «Урал моңо» конкурс-фестивале Өфөлә 1991 йылдан ике йылға бер тапҡыр үткәрелә. Быйыл ул 3 июндән 5-нә тиклем үтәсәк.
Фестивалдең ойоштороу комитетынан хәбәр итеүҙәренсә, конкурсҡа Ҡаҙағстан, Төркмәнстан, Азербайжан, Ҡырым Автономиялы Республикаһынан, Рәсәй Федерацияһының Марий Иле, Алтай, Дағстан, Татарстан, Саха (Якутия), Ҡабарҙа-Балҡар, Ҡарасәй-Черкесия, Бүрәт, Тыва республикаларынан 50-нән ашыу башҡарыусы һәм ижади коллективтар саҡырылған.
Сараны ойоштороусылар «Башҡортостан» телерадиокомпанияһы дәүләт унитар компанияһы менән берлектә фестивалдә ҡатнашыусылар менән яңы проект төшөрөргә планлаштыра.


text:
Башҡортостан делегацияһы Ҡаҙағстан менән бәйләнештәрҙе юлға һала Фото: пресс-служба офис-группы ШОС БРИКС Уфа-2015
Башҡортостан делегацияһы Ҡаҙағстан менән бәйләнештәрҙе юлға һала
Башҡортостан делегацияһы Ҡаҙағстан менән бәйләнештәрҙе юлға һала Фото: пресс-служба офис-группы ШОС БРИКС Уфа-2015
Башҡортостан делегацияһы X Рәсәй-Ҡаҙағстан төбәк-ара хеҙмәттәшлек форумында ҡатнаша. Сара 10 ноябрҙә Екатеринбургта асылды. Форумда Ҡаҙағстан һәм Рәсәй президенттары ҡатнашыуы көтөлә.
Республика делегацияһы составында: БР Хөкүмәте Премьер-министры урынбаҫары Салауат Сәғитов, Рәсәй Федерацияһы Президенты ҡарамағындағы Башҡортостан Республикаһы Тулы хоҡуҡлы Вәкиленең беренсе урынбаҫары Рөстәм Вилданов, БР Сауҙа-сәнәғәт палатаһы вице-президенты Павел Бармин, «ШОС БРИКС офис-төркөмө «Өфө-2015» автономиялы коммерция булмаған ойошмаһы директоры Руслан Мирсаяпов, Башҡортостан Республикаһы Территориаль үҫеш буйынса агентлығының территориаль үҫеш бүлеге начальнигы Альберт Маликов һәм башҡалар.
Өфөләге ШОС БРИКС офис-төркөмө матбуғат хеҙмәте хеҙмәткәре Елена Арямнова хәбәр итеүенсә, Форум программаһына ярашлы, «Сәнәғәт кооперацияһы» төбәк күргәҙмәһен асыу үткәрелде, унда Башҡортостан Республикаһына арналған экспозиция күрһәтелде. Был сарала бөтәһе Рәсәй Федерацияһының 20 субъекты һәм Ҡаҙағстандың 16 төбәге ҡатнашасаҡ. 50-ләп предприятие үҙ эшкәртмәләрен һәм продукцияһын күрһәтәсәк. Программаның эшлекле өлөшөндә Рәсәйҙең 40 һәм Ҡаҙағстандың 40 предприятиеһы ҡатнаша, унда ҡатнашыусылар һәм ҡунаҡтар һаны – 1500 самаһы.
Программала Рәсәй-Ҡаҙағстан эшлекле советының сик буйы хеҙмәттәшлегенә арналған киңәйтелгән ултырышы планлаштырылған. Халыҡ-ара һәм төбәк-ара Рәсәй-Ҡаҙағстан сәнәғәт кластерҙары төҙөү, Рәсәй һәм Ҡаҙағстан предприятиеларының үҙ-ара транспорт-логистик эшмәкәрлеген үҫтереү мәсьәләләре ҡараласаҡ.
11 ноябрҙә күргәҙмә эше менән РФ Президенты Владимир Путин һәм Ҡаҙағстан Республикаһы Президенты Нурсолтан Назарбаев танышасаҡ, тип көтөлә. Рәсәй Федерацияһы менән Ҡаҙағстан араһында XXI быуатта күршеләрсә татыу мөнәсәбәттәр ҡороу тураһында ике яҡлы килешеүгә, Рәсәй Федерацияһы Хөкүмәте менән Ҡаҙағстан Республикаһы Хөкүмәте араһында Яҙғы-Аралчи баҡыр колчеданы ятҡылығын үҙләштереү мәсьәләләре буйынса килешеүгә ҡул ҡуйыу планлаштырыла.
БР Хөкүмәте Премьер-министры урынбаҫары Салауат Сәғитов Форумдың һуңғы пленар ултырышында ҡатнашасаҡ, унда ике көнлөк эшкә йомғаҡ яһаласаҡ. Ултырышта ике илдең 200-ләп рәсми кешеһе ҡатнашасаҡ.
«ШОС БРИКС офис-төркөмө «Өфө-2015» автономиялы коммерция булмаған ойошмаһы департаменты начальнигы Гөлләриә Ялсыҡаева менән Өфө ҡала округы хакимиәтенең Йәштәр сәйәсәте буйынса комитеты рәйесе Урал Килсенбаев «XXI быуатта лидерлыҡ һәм инновациялар: Рәсәй һәм Ҡаҙағстан партнерлығы сиктәрендә киләсәккә ҡараш» Рәсәй — Ҡаҙағстан Йәштәр форумында ҡатнашыу өсөн саҡырылған. Осрашыуҙа Евразия йәштәр парламентын ойоштороу тураһында һүҙ алып барыласаҡ.


text:
Рәсәй пульмонологтары Өфөлә осраша
11-12 майҙа Өфөлә “Йәшел сауҡалыҡ” шифаханаһында «Балалар һәм үҫмерҙәрҙең тын алыу органдары ауырыуҙарының актуаль мәсьәләләре» бөтә Рәсәй ғилми-ғәмәли конференцияһы үтәсәк. Тын алыу органдары ауырыуҙары буйынса бындай конференциялар элек Воронежда, Ярославлдә, Архангельскиҙа, Смоленскиҙа үткәрелгән.
«Башинформ» агентлығына Башҡортостан Республикаһы Һаулыҡ һаҡлау министрлығының матбуғат хеҙмәтенән хәбәр итеүҙәренсә, пульмонологтар конференцияһында Өфөлә Мәскәүҙең балалар педиатрияһы һәм балалар хирургияһы фәнни-тикшеренеү институты вәкилдәре, Рәсәй һәм Башҡортостан медицинаһының был өлкәләге алдынғы белгестәре ҡатнашасаҡ.
Медиктарҙың һуңғы мәғлүмәттәренә ярашлы, балаларҙың тын юлы ауырыуҙары, шулар иҫәбендә бронхиаль астма һәм аллергик ринит кеүек ауыр аллергик ауырыуҙар педиатрияның көнүҙәк проблемаһы иҫәпләнә. Бөгөн Рәсәйҙә һәр дүртенсе балала тын алыу органы ауырыуы күҙәтелә. Тап ошо тын юлы ауырыуҙары балалар сиренең һәм сабыйҙар үлеменең төп өлөшөн тәшкил итә.


text:
Башҡортостан предприятиелары Рәсәйҙең система барлыҡҡа килтереүсе компаниялары исемлегенә инде
ӨФӨ, 2015 йыл, 9 февраль. /«Башинформ» мәғлүмәт агентлығы, Эльвира Латипова/.
РФ Иҡтисади үҫеш министрлығы Рәсәйҙең система барлыҡҡа килтереүсе компаниялары исемлеген баҫтырып сығарҙы. Уға дөйөм милли килеменең 70 проценттан ашыуын дөйөм табыш тәшкил иткән, ә хеҙмәткәрҙәр һаны иҡтисадта мәшғүл булыусыларҙың 20 процентынан күберәк 199 предприятие инде, тип хәбәр ителә министрлыҡ сайтында. Улар эске тулайым продуктты формалаштырыуға, халыҡтың мәшғүллегенә һәм социаль тотороҡлоҡҡа тәьҫир итә.
Система барлыҡҡа килтереүсе компаниялар исемлегенә Башҡортостан предприятиелары ла индерелгән: «Башнефть» акционерҙар нефть компанияһы» асыҡ акционерҙар йәмғиәте, «Өфөнефтехим» асыҡ акционерҙар йәмғиәте, «Башкирская генерирующая компания» яуаплылығы сикләнгән йәмғиәт. Исемлектә Башҡортостан компанияларын берләштереүсе эре холдингтар ҙа бар. Улар араһында — «Башкирская химия» асыҡ акционерҙар йәмғиәте («Башҡорт сода компанияһы» асыҡ акционерҙар йәмғиәтен үҙ эсенә ала), «СИБУР Холдинг» асыҡ акционерҙар йәмғиәте («Полиэф» асыҡ акционерҙар йәмғиәте), «УГМК Холдинг» асыҡ акционерҙар йәмғиәте («Башмедь» яуаплылығы сикләнгән йәмғиәт), «Русгидро» асыҡ акционерҙар йәмғиәте («Башҡортостандың энергия һатыу компанияһы» яуаплылығы сикләнгән йәмғиәт), «Электрозавод» асыҡ акционерҙар йәмғиәте («Өфө трансформатор заводы» айырым подразделениеһы, «Электроаппарат» Өфө заводы асыҡ акционерҙар йәмғиәте).
Компанияны система барлыҡҡа килтереүселәр исемлегенә кертеү дәүләт ярҙамына гарантия бирмәй — компания бер нисә шартты үтәргә тейеш буласаҡ. Исемлеккә төҙәтмәләр ҙә индерелеүе мөмкин.


text:
Өфөлә Ғәҙәттән тыш хәлдәр министрлығы диспетчерҙары «Хәүефһеҙ ҡала» системаһына тоташтырылды
Баш ҡаланың берҙәм дежур-диспетчер системаһы Эске эштәр министрлығы хеҙмәткәрҙәре файҙаланған «Хәүефһеҙ ҡала» видеокүҙәтеү системаһына тоташтырылды. Хәҙер Ғәҙәттән тыш хәлдәр министрлығы Өфө урамдары һәм объекттарын реаль ваҡыт режимында күҙәтә, бөтөн ҡала буйынса урынлаштырылған камераларға төшөрөлгән мәғлүмәт Ғәҙәттән тыш хәлдәр министрлығы диспетчерҙары тәүлек әйләнәһенә күҙәткән мониторҙарға тапшырыла.
— Видеокүҙәтеү хәлдәр торошон һәм хеҙмәткәрҙәребеҙҙең эшмәкәрлеген ваҡытлы баһаларға ярҙам итә, — тип хәбәр иттеләр Рәсәй Ғәҙәттән тыш хәлдәр министрлығының БР буйынса Баш идаралығы матбуғат хеҙмәтенән. — Ул шулай уҡ ялған шылтыратыуҙарға иғтибар итмәҫкә һәм производство, кеше ресурстарын бушҡа сарыф итмәҫкә мөмкинлек бирәсәк.


text:
Туган тел
Главная > Записи >
2 класс өсөн «Туған телдән» эш программаһы
Бөтәһе-102 сәғәт
I.Баш һүҙ .
Бала үҙ телендә һөйләшә,фекер йөрөтә,уның аша кешеләр араһындағы мөнәсәбәттең иң ҡатмарлы донъяһына үтеп инә,тәбиғәт,йәмғиәт һәм сәйәси күренештәрҙе танып белә,улар хаҡында тәүге төшөнсәләрҙе үҙләштерә.Туған тел балаға туранан-тура йоғонто яһай: туған телдә әйтелгән һүҙ уны шатландыра,көйөндөрә һәм төрлө бәхәстәргә тарта ала.Туған телде өйрәтеү уҡыусының үҙ аллыфекер йөрөтөү һәләтен, һөйләү һәм яҙма телмәрен үҫтереүҙе,байытыуҙы,камиллаштырыуҙы,баланың үҙен шәхес итеп үҫтереүҙе,формалаштырыуҙы күҙаллай.
Мәктәптә туған тел махсус предмет булараҡ өйрәнелә.Башланғыс мәктәптә уҡыусылар туған тел аша ысынбарлыҡты танып белә,кешеләр араһындағы,йәмғиәттәге мөнәсәбәттәрҙе,үҙен уратып алған донъяны өйрәнә,щәхес булараҡ үҫешә.Тик үҙ телең генә ата-бабаларыңдың үткәнен белергә,киләсәккә өмөт-хыялдарын яҡшыраҡ аңларға ярҙам итә.Ошоларға ирешмәйенсә тороп,телеңдең,милләтеңдең киләсәген күҙаллау мөмкин түгелдер.Шуға ла туған телде бөтә нескәлектәре менән өйрәнеү,белеү мотлаҡ.
II.Уҡыу дәрестәренең маҡсаты һәм бурыстары.
Башланғыс кластарҙа туған тел дәрестәрендә телмәр эшмәкәрлегенең бөтә төрҙәренә лә ( һөйләү, тыңлау, уҡыу,яҙыу ) өйрәтеү маҡсатлы рәүештәҡыҙыу темта бара.
Уҡыу дәрестәренең төп маҡсаты — китап уҡыу эшмәкәрлеген формалаштырыу, уҡыу техникаһын камиллаштырыу, балаларҙы китап уҡырға ылыҡтырыу, һөйләү һәм аралашыу телмәрен үҫтереү, үҙ аллы ижад итеүгә мөмкинселектәр, шарттар булдырыу.
Был мөһим бурыстар программаға индерелгән материалдар, донъя һәм башҡорт әҙәбиәтенән һайланып,художестволы һәм фәнни- популяр текстар,шулай уҡ халыҡ ижады әҫәрҙәре ярҙамында ғәмәлгә ашырыла.Программа «Уҡыу тематикаһы һәм текст өҫтөндә эш» , «Ятлау өсөн әҫәрҙәр»,»Уҡыу техникаһы һәм белем күнекмәләренә төп талаптар»,»Кластан тыш уҡыу» бүлектәренән тора.
III.Текст һәм бәйләнешле телмәр өҫтөндә эш
Китап уҡыуға ҡыҙыҡһыныу уятыу һәм системалы уҡыу күнекмәһе балыҡҡа килтереү ҙур тырышлыҡ, психологик һәм педагогик оҫталыҡ талап итә.Тейешле кимәлдә уҡыу техникаһын үҙләштергән һәм китап уҡыу күнекмәһенә эйә булған балағамәғлүмәтле булыу мөмкинлектәре асыла.бала тирә-яҡ донъяны, үҙен уратып алған мөхитте,тәбиғәт күренештәрен.хатта кеше психологияһын һәм кешеләр араһындағы мөнәсәбәтте.йәғни тормошто китап.гәзит журналдарҙан һәм башҡа заман мәғлүмәт саралары ярҙамында өйрәнә.
Программа етеҙ һәм аңлы уҡыу күнекмәһеформалаштырыуға йүнәлтелгән: 1 -се класта туған тел дәрестәрендә һүҙҙәрҙе һөйләмдә интонацион бәйләп уҡыу (ҡысҡырып уҡыу),уҡыу етеҙлеген үҫтереү (шымыраҡ уҡыуға күсеү,йыл аҙағына бышылдап уҡыу) өйрәнәләр.Етеҙ уҡыу,уҡыу техникаһын камиллаштырыу өҫтөндә системалы эш алып барыла.Һәр дәрестә текстың йөкмәткеһен үҙләштереү һәм уның төп идея тематикаһын асыҡлау өҫтөндә ентекле эш ойошторола.Бала тормош тәжрибәһенән сығып.теге йәки был хәл-ваҡиғаға,күренешкә,кешенең холоҡ-фиғеленә үҙ фекерен белдерә.Әҫәрҙәге ситуация, хәл-ваҡиғаларҙы ентекле анализлап, етди дәлилдәр килтереп, балалар дөрөҫлөктө иҫбатларға тырыша.Был осраҡта ҡыҙыу бәхәс тыуа.Бындай ситуациялар файҙалы әңгәмәләшеү,эшлекле һөйләшеүгә әйләнергә тейеш.
Уҡыу техникаһының иң юғары нөктәһе-тасуири уҡыу.Тасуири уҡыған уҡыусы һәр образдың эшләгән эштәрен,уй-фекерҙәрен,кисерештәрен үҙ йөрәге,күңеле аша үткәреп,хистәр тулҡынында еткереүсе булып тора.Бала дәрес аҙағына тексты тасуири уҡый алһа-был уның дәрестәге иң юғары ҡаҙанышы тип баһаларға кәрәк.
IV.Уҡыу тематикаһы, төп темалар һәм бәйләнешле телмәр үҫтереү.
Уҡыу материалы тирә-йүндәге ысынбарлыҡтың белем һәм тәрбиә биреү йәһәтенән мөһим яҡтарын үҙ эсенә ала,баланы әҙәби һәм фәнни-популяр мәҡәләләрҙәге,әҫәрҙәге тема менән таныштыра.
Программаға ингән уҡыу өсөн бирелгән текстар күләме яғынан яйлап үҫә барыу тәртибендә бирелгән,баланың психик һәм физик үҫешен иҫәпкә алып һайлап алынған.
2-се класта халыҡ ижадын өйрәнеүгә ҙур урын бирелә.Программала 1 сентябрь-Белем байрамына бағышланған материалдарҙан һуң,фольклор жанрҙарын өйрәнеү ҡаралған.Шиғыр уҡыу,тыңлау һәм уны тасуири уҡырға өйрәтеү,яттан һөйләү күнекмәләре өҫтөндә эшләүгә лә сәғәттәр бүленгән.Тәбиғәтте күҙәтеү,уны һаҡлау, ишәйтеү проблемаларына һәм шулай уҡ әҙәп,әхлаҡ,мәҙәниле аралашыу,хеҙмәт һәм тыуған ер,ил мәсьәләләренә бағышланған әҫәрҙәрҙе өйрәнеүгә лә программала тейешле урын бирелгән.
V.Кластан тыш уҡыу.
Башланғыс кластарҙа әҙәбиәт менән таныштырыу кластан тыш уҡыу дәрестәрендә дауам итә.Кластан тыш уҡыу шулай уҡ балаға тәрбиә биреү һәм шәхес -ҫтере- сараһы итеп ҡарала.Кластан тыш уҡыуҙың маҡсаты-уҡыусыларҙы хәҙерге көндәге балалар әҙәбиәте менән һәр яҡлап таныштырыу,китапҡа ҡыҙыҡһыныу уятыу һәм үҙ аллы даими уҡыу күнекмәһе булдырыу.
Уҡытыусы ярҙамында балалар республикала сыҡҡан»Йәншишмә»гәзите,»Аҡбуҙат»,»Аманат «журналдары менән танышып,даими уҡып баралар.
VI.Һүҙҙәр менән эш.
Уҡыусыларҙы дөрөҫ һөйләргә,аныҡ һәм тасуири уҡырға.һүҙҙе урынлы ҡулланырға өйрәтеү,уларҙың һүҙ байлығын арттырыу,һүҙбәйләнештәр,фразеологик берәмектәр,һөйләм,бәйләнешле телмәр өҫтөндә эш уҡыу дәрестәрнең төп йөкмәткеһен тәшкил итә.
Башланғыс кластарҙа әҙәби һәм фәнни- публицистик әҫәрҙәрҙе уҡыу,уныү телен үҙләштереү,аңлата белеү,телмәрҙә ҡуллан алыу айырыуса мөһим.Шунлыҡтан һәр класҡа бирелгән һүҙҙәр,һүҙбәйләнештәрҙе үҙләштереү буйынса дауамлы һәм системалыэшләү талап ителә.
Тел күнекмәләре араһында һүҙлек эше,һөйләмдәр,ябай хикәйәләр төҙөү,уҡығанды дөрөҫ итеп һөйләү ҙур әһәмиәткә эйә.Шуға ла тексты уҡыу алдынан йәки уҡытыусының тәүге ҡат уҡыуынан һуң,ундағы яңы һүҙҙәр,фразалар,һөйләмдәр аңлатыла,һүҙлек эше үткәрелә.Әҫәрҙе өлөшләп,һайлап, ролләп ,сылбыр буйынса уҡыу,йөкмәтке буйынса һорауҙарға яуап биреү,әҫәрҙең йөкмәткеһен һөйләү кеүек эштәр башҡарғанда ла һүлек эше иғтибар үҙәгендә тора.
V.Уҡыу техникаһы.
Тексты дөрөҫ,аңлы,тасуири итеп,тулы һүҙҙәр менән ҡысҡырып минутына 35-45 һүҙ уҡыу.Эстән уҡығанда минутына 45-65 һүҙ уҡыу.
VI.Уҡыу йылы аҙағына 2-се класс уҡыусыларының
әҙерлек кимәленә талаптар:
Уҡыусы:
— текслы тулы һүҙҙәр менән аңлап,ҡысҡырып уҡый белергә;
— тексты эстән аңлап уҡый белергә;
— текстан тейешле өҙөктө таба белергә;
— тексты мәғәнәле өлөштәргә бүлә белергә һәм исемләй белергә;
— әҫәрҙәге төп фекерҙе билдәләй белергә;
— тексты ентекләп һөйләй белергә;
— текстағы күренештәргә,хәл- ваҡиғаларға,геройҙарҙың фиғел-ҡылыҡтарына ҡарашыңды,уй,хис -тойғоларыңды интонация ярҙамында күрһәтеп,тасуири уҡый белергә;
— 5-6 шиғырҙы яттан һөйләй белергә:
— күрһәтелгән әхлаҡи төшөнсәләргә эйә булырға тейеш:
— тыуған ер именлеге,йәнтөйәк ҡәҙере һәм уны һаҡлау;
— атай-әсәйгә,яҡын кешеләргә ихтирам һәм һөйөү,улар тураһында ҡайғыртыу;
— кешелеклек сифаттары.
See also:
- Текст под диктовку для 1 класса
- Орнаменты и узоры на посуде
- Тесты окружающий мир 2 класс плешаков
- Тема по окружающему миру природные зоны
- Тесты по окружающему миру 1 класс


text:
Силәбе өлкәһендә Роберт Юлдашевтың гастролдәре үтәсәк
27-28 апрелдә Силәбе өлкәһендә виртуоз ҡурайсы, Башҡортостандың халыҡ артисы Роберт Юлдашев менән «Ҡурайсы» ансамбленең гастролдәре үтәсәк.
27 апрелдә музыканттар – Силәбе Трактор заводы театрында, ә 28 апрелдә Озерск ҡалаһының «Төҙөүсе» мәҙәниәт һарайында сығыш яһаясаҡ. Концерттар Силәбе өлкәһе башҡорттары ҡоролтайы, «Байрам» продюсерлыҡ үҙәге һәм өлкә Башҡорт йәштәре берләшмәһе менән ойошторолған.
Ҡоролтайҙан хәбәр итеүҙәренсә, концерт программаһын йәш йырсы Зилиә Бәхтиева менән бейеүсе Гүзәл Исламғолованың номерҙары ла биҙәйәсәк.
Роберт Юлдашев менән «Ҡурайсы» ансамбле киң билдәле донъя сәхнәләрендә, шул иҫәптән Италияның легендар «Ла Скала» театрында ла сығыш яһаған. Музыкант «Мәскәү виртуоздары» оркестры, Николай Носков, Гарик Сукачев, Вячеслав Бутусов һәм Пелагея кеүек Рәсәй эстрадаһы йондоҙҙары менән берлектәге сағыу ижады менән дә билдәлелек алды. Уның башҡарыуындағы ҡурай партиялары «Дом солнца» һәм «Путь» фильмдарына яҙылған саундтректарҙа ла яңғырай.


text:
Башҡортостандан аҫрауға бала алыусы ғаилә Бөтә Рәсәй ассамблеяһында билдәләнде
Белорет районының Инйәр ауылынан аҫрауға бала алыусы Алтыновтар ғаиләһе Мәскәү эргәһендә үткәрелгән Бөтә Рәсәй тәрбиәгә бала алыусы ғаиләләр ассамблеяһы сиктәрендә «Художестволы ижад» номинацияһында икенсе урын яуланы.
Хәтерегеҙгә төшөрәйек, Алтыновтар — 2009 йылғы республика опекундар (попечителдәр), тәрбиәгә бала алыусы һәм патронат ғаиләләр конкурсында еңеүселәр. Лут Әхмәтшәриф улы менән Гөлнур Ғималетдин ҡыҙының ете балаһы, шуларҙың дүртәүһен тәрбиәгә алғандар. Үҙ ҡыҙҙары инде үҙ аллы йәшәй, һәр береһенең үҙ ғаиләһе. Алтыновтар аҫрауға алған балаларҙың иң өлкәненә – 16, кесеһенә алты йәш.
Ижади ассамблеяла Рәсәйҙән 17 ғаилә ҡатнашты. Ижади конкурс йыл һайын “Рәсәй балалары” федераль маҡсатлы программаһы сиктәрендә үткәрелә. Был сараның маҡсаты — ғаилә ҡиммәттәрен популярлаштырыуға, аҫрауға бала алыусы ғаиләнең ыңғай образын формалаштырыуға, балаларҙың һәм ата-әсәләрҙең берлектәге ижад традицияларын нығытыуға, ата-әсәһенән мәхрүм ҡалған балаларҙы ғаиләлә тәрбиәләү тәжрибәһен таратыуға булышлыҡ итеү.


text:
“Башҡорт баҡыры” вахта ысулы менән эшләүсе таусылар өсөн көнкүреш шарттарын яҡшыртты
«Башҡорт баҡыры» яуаплылығы сикләнгән йәмғиәтенең сәнәғәт майҙансығы Хәйбулла районында, ул предприятие офисы урынлашҡан Сибай ҡалаһынан йөҙҙән ашыу километр алыҫлыҡта. Таусылар өсөн дүрт дөйөм ятаҡтан торған вахта ҡаласығы төҙөлгән, уларҙа 400-ҙән артыҡ кеше йәшәй. Ошо көндәрҙә тағы ла 220 кешегә ике дөйөм ятаҡ асылды.
Бинаның стеналары керамзит бетон блоктарҙан төҙөлгән. Был йылылыҡ үткәрмәүсе экологик таҙа төҙөлөш материалы. Фасадтарҙың һәм эске биналарҙың заманса дизайны, кер йыуыу машиналары менән кер йыйыу бүлмәһе, кухнялар, йыйылыштар залы, заманса мебель, телевизорҙар һәм душ бүлмәләре — былар барыһы ла кешеләр өсөн. Эргәлә генә 80 урынлыҡ ашхана. Дөйөм ятаҡтар һәм инженер селтәрҙәре төҙөүгә 60 миллион һумдан ашыу аҡса тотонолған.
Яҙын вахта ҡасабаһында һәм фабрикала 500 самаһы ҡыуаҡлыҡ, ағастар һәм сәскәләр ултыртылған. Шахтерҙарға һәм таусыларға уңайлылыҡтар тыуҙырыу өсөн эскәмйәләр ҡуйылған. 2014 йылда дауам иттереләсәк төҙөкләндереүгә 15 миллион һум һалынған.
Хәҙерге ваҡытта «Юбилейный» ер аҫты руднигы төҙөлә, «Подольский» ятҡылығын үҙләштереү планлаштырыла. Был штатты киңәйтеүгә килтерәсәк, өҫтәмә эш урындары барлыҡҡа киләсәк һәм тағы ла дөйөм ятаҡтар төҙөргә кәрәк буласаҡ. 2015 йылға вахта ҡасабаһында ике яңы дөйөм ятаҡ һәм ял итеү үҙәге файҙаланыуға тапшырыласаҡ, унда дарыухана, бөҙрәхана, китапхана, 100 урынлыҡ ашхана, магазин, административ кабинеттар, бильярд, тренажер залдары буласаҡ.


text:
Өфөлә – “Оҫталар ҡалаһы”Фото: Андрей Старостин
Өфөлә – “Оҫталар ҡалаһы”
Өфөлә – “Оҫталар ҡалаһы”Фото: Андрей Старостин
1 июндә Өфөнөң “Ҡунаҡһарай” сауҙа үҙәгендә “Оҫталар ҡалаһы” ҡул эштәре изделиелары күргәҙмә-йәрминкәһе үтте. Уны «Праздник-Мастер» агентлығы ойошторҙо. Күргәҙмә Өфөлә даими рәүештә үткәрелә, ә был юлы ул Халыҡ-ара балаларҙы яҡлау көнөнә арналды. Унда теләүселәрҙең барыһы ла Башҡортостандың ҡул эше оҫталарының төрлө һәм бик уникаль әйберҙәрен ҡарай һәм һатып ала алды. «Праздник-Мастер» етәксеһе Марина Малых хәбәр итеүенсә, күргәҙмәлә өҫ кейеме һәм аксессуарҙарҙан алып интерьер предметтары һәм һауыт-һабаға тиклем үҙенсәлекле изделиелар ҡуйылды.
— Бында төрлө бижутерия, һабындан, полимер балсыҡтан изделиелар табырға мөмкин ине, — тип һөйләй Марина Владиславовна. – Һуңғы ваҡытта кейеҙҙән изделиелар әҙерләү традицияһы тергеҙелеүе ҡыуандыра. Атап әйткәндә, күргәҙмәлә был материалдан матур сумкалар һәм биҙәүестәр булды. Беҙҙең сараларҙа теләгән бер кеше ҡатнаша ала. Беҙ һәр кемгә үҙен күрһәтеү мөмкинлеге бирәбеҙ. Бер нисә йыл үткәреү осоронда беҙҙең даими ҡатнашыусыларыбыҙ барлыҡҡа килде. Беҙ уларҙың ижади үҫешен ҡәнәғәтләнеп күҙәтәбеҙ.


text:
Фото:
Республика эҙәрмәндәре «Хәтер вахтаһы-2015» акцияһында ҡатнаша
Фото:
ӨФӨ, 2015 йыл, 7 апрель. /«Башинформ» мәғлүмәт агентлығы, Арина Рәхимҡолова/.
Башҡортостан эҙәрмәндәре «Хәтер вахтаһы-2015» Бөтә Рәсәй акцияһында ҡатнаша. Сара 6 апрелдә Новгород өлкәһенең Старая Русса ҡалаһында асылды. Тантанала Рәсәй Президенты Владимир Путин сығыш яһаны. Республиканан Йәмәғәт палатаһы ағзаһы, Рәсәй эҙәрмәндәр хәрәкәтенең төбәк бүлексәһе етәксеһе Владимир Волков һәм Х.А.Солтанов исемендәге отряд (Туймазы) эҙәрмәне Риваль Канеев ҡатнаша.
«Башинформ» агентлығына Владимир Волков һөйләүенсә, Төмән эҙәрмәндәре дәүләт башлығы алдында Новосибирск өлкәһендә тыуып үҫкән Бөйөк Ватан һуғышы яугире Никандр Ефимовтың туғандарына медальондың ҡушымтаһын тапшырҙы.
Сара барышында Владимир Путин Рәсәй эҙәрмәндәр хәрәкәтенең «Йәшәйбеҙ һәм хәтерләйбеҙ» проекттар күргәҙмәһен ҡараны, тип хәбәр итә Рәсәй Президентының рәсми сайты.
— Ҡәҙерле дуҫтар, һеҙ һәм иптәштәрегеҙ һәләк булған яугирҙәрҙең исемдәрен мәңгеләштереү менән шөғөлләнәһегеҙ. Ғаиләләр тарихы биттәрен бергә туплайһығыҙ, халҡыбыҙҙың дөйөм тарихына дөрөҫ мәғлүмәттәр өҫтәйһегеҙ, — тип мөрәжәғәт итте Владимир Путин эҙәрмәндәргә. — Эшегеҙгә яуаплы ҡарауығыҙ Еңеүҙең, илебеҙ азатлығы һәм киләсәгенең ниндәй көс менән яуланыуын оноторға ирек бирмәй.
Владимир Путин үҙ сығышында Новгород еренең Ватанды һаҡлауҙа айырым урын биләүен билдәләне. Президент ветерандарға күрһәткән ҡаһарманлыҡтары һәм эҙәрмәндәргә башҡарған эштәре өсөн рәхмәт белдерҙе.
«Хәтер вахтаһы» — эҙәрмәндәр экспедицияһын, тантаналы митингтарҙы, эҙәрмәндәр тапҡан яугирҙәрҙе ҡайтанан ерләүҙе, һәләк булған Ватанды һаҡлаусыларҙың хәтерен мәңгеләштереүҙе үҙ эсенә алған саралар комплексы. Быйыл сарала илдең 74 төбәгенән эҙәрмән отрядтары вәкилдәре ҡатнаша.


text:
Йылайыр районында кире социаль күренештәргә ҡаршы көрәш буйынса программалар әҙерләргә ниәтләйҙәр
Йылайыр районында Башҡортостанда иғлан ителгән Имен бала саҡ һәм ғаилә ҡиммәттәрен нығытыу йылы сиктәрендә райондың Йәштәр советы менән ойошторолған «Суицид, алкоголизм, тәмәке тартыу һәм наркоманияға ҡаршы көрәш системаһын камиллаштырыу» исемле түңәрәк өҫтәл үтте.
Унда район хакимиәте, социаль хеҙмәттәр, шулай уҡ медицина учреждениелары вәкилдәре ҡатнашты.
Фекер алышыу һөҙөмтәләре буйынса түңәрәк өҫтәлдә ҡатнашыусылар, районда кире социаль күренештәргә ҡаршы көрәш буйынса һөҙөмтәле программалар ҡабул итергә кәрәк, тигән һығымтаға килде. Йәш парламентарийҙар яҡын арала бындай программа концепцияһын муниципаль район Советына раҫлау өсөн тәҡдим итергә планлаштыра.


text:
Май байрамдарында нисек ял итәбеҙ?
Башҡортостан Республикаһы Хеҙмәт һәм социаль яҡлау министрлығынан хәбәр итеүҙәренсә, биш көнлөк эш аҙнаһында байрам көндәре менән бәйле 2010 йылдың 1, 2, 3, 8, 9 һәм 10 майы ял көндәре булып тора.
Рәсәй Федерацияһы Хеҙмәт кодексының 112-се статьяһына ярашлы, 1 май – Хеҙмәт һәм Яҙ байрамы, 9 май – Еңеү Көнө байрамы тип билдәләнә һәм ял көндәре булып тора.
2010 йылда байрам иҫәпләнгән 1 майҙағы ял көнө аҙналағы ял көнө — шәмбегә, 9 май – йәкшәмбегә тура килә. Тимәк, ял шәмбенән, 1 майҙан, 2010 йылдың 3 майына, дүшәмбегә, күсерелә, ә 9 майҙағы ял көнө — 2010 йылдың 10 майына, дүшәмбегә. 30 апрелдә эш оҙайлылығы бер сәғәткә ҡыҫҡартыла.


text:
Фото:
“Ҡала мөхите” V социаль реклама фестивале еңеүсеһе – Евгений Никонов
Фото:
“Ҡала мөхите” V социаль реклама фестивале конкурсының Гран-прийы баш ҡаланың “БезНебес” продакш-студияһы етәксеһе Евгений Никоновҡа тапшырылды. Был награда уға “Тәртиптәре аптырата” исемле наркотиктарға ҡаршы йүнәлештәге видеороликтар өсөн бирелде.
Евгений Никонов шулай уҡ Рәсәй Наркотиктар әйләнешенә контроль буйынса федераль хеҙмәтенең БР буйынса идаралығының махсус призына лайыҡ булды.
Фестиаль еңеүсеһе һөйләүенсә, ул етәкләгән продакш-студия биш йыл эшләй. Уның хеҙмәткәрҙәре реклама плакаттары, аудио- һәм видеороликтар әҙерләй.
– Мине наркоманияның таралыуы, халыҡтың алкоголле эсемлектәр менән мауығыуы, әлбиттә, борсой,– тине “Башинформ” агентлығы хәбәрсеһенә Евгений Никонов.– Айырыуса наркотиктар йоғонтоһона бирелгән йәштәрҙең яҙмышы хәүефкә һала. Бының менән бөтә ысулдары ҡулланып, көрәшергә кәрәк. Үҙебеҙҙең студияла беҙ тап шулай эшләргә тырышабыҙ ҙа инде. Беҙҙең роликтарҙы ҡарағандан һуң, йәштәр ниндәй тоҙаҡҡа эләгеүҙәрен аңлаһындар ине.


text:
Башҡортостандың Һаулыҡ һаҡлау министрлығы табипҡа яҙылыу өсөн берҙәм номерҙы үҙгәртте
Башҡортостандың Һаулыҡ һаҡлау министрлығы 5 апрелдә кәрәҙле телефондан табипҡа яҙылыу өсөн берҙәм номерҙы үҙгәртте. Ведомствола аңлатыуҙарынса, кәрәҙле телефондарҙан табипҡа күренеүгә яҙылыу өсөн 09-383 берҙәм телефонға БР Һаулыҡ һаҡлау министрлығының Бәйләнеш-үҙәккә күсеүе ғәмәлгә ашырылды. Был номер МТС, Мегафон, Билайндың бөтә операторҙары өсөн эшләйәсәк.
Һаулыҡ һаҡлау министрлығында аңлатыуҙарына, МТС һәм Билайн өсөн 0710 һәм Мегафон өсөн 0071 номерҙары 5 апрелдән алып эшләмәй.


text:
Башҡортостанда социаль торлаҡҡа ер бүлеү схемалары ҡараласаҡ
Башҡортостанда яңы торлаҡты сафҡа индереүҙең планда билдәләнгән күләменә өлгәшеү өсөн БР Төҙөлөш һәм архитектура буйынса дәүләт комитеты төбәктәге эре ҡалаларҙа комплекслы төҙөлөштәр алып барыу бурысын ҡуя. Бының өсөн торлаҡ төҙөүгә ер участкалары бүлергә, уларҙы юл һәм инженерлыҡ инфраструктураһы менән тәьмин итергә, киләһе тиҫтә йылға план билдәләргә кәрәк.
Яңыраҡ дәүләт комитетындағы кәңәшмә барышында торлаҡ йорттар төҙөүселәр менән уларҙың элементтарын етештереүселәр араһындағы мөнәсәбәттәрҙе яйға һалыуға ҡамасаулаған төп проблемалар тикшерелде. Етештереүселәргә продукцияның ниндәй ассортиментына ихтыяж булыуын һәм уның күләмен асыҡлау ҡыйынға төшә. Ошондай мәғлүмәттәр булмай тороп, етештереүҙе реконструкциялауға инвестициялар йәлеп итеү буйынса бизнес-пландар төҙөү, яңы технологик линиялар һатып алыу һәм оҙайлы программаға иҫәп тотоу хәүефле. Ә инвесторҙар, үҙ сиратында, сығарылған продукцияны һатыу гарантияһына эйә булырға тейеш.
БР Төҙөлөш һәм архитектура буйынса дәүләт комитетының матбуғат секретары Фидәрис Бағаев әйтеүенсә, эштә һыналған эре төҙөүселәр перспективаға планлаштырыуҙа ҡыйынлыҡтар кисерә, сөнки биләмәлә комплекслы төҙөлөш алып барыуға бүленгән ер участкалары буйынса сауҙалашыуҙа тап үҙҙәре еңеп сығасағына ныҡлы ышанмай. Шуға күрә потенциаль заказсы булған төҙөүселәргә күмәк социаль торлаҡ өсөн ер участкалары бүлеү механизмын булдырыу мәсьәләһе тыуа. БР Төҙөлөш һәм архитектура буйынса дәүләт комитеты яҡын арала БР Дәүләт Йыйылышы – Ҡоролтай, БР Ер һәм мөлкәт мөнәсәбәттәре министрлығы, шулай уҡ республикалағы эре ҡала хакимиәттәре вәкилдәрен саҡырып, ошо темаға бер нисә кәңәшмә үткәрәсәк һәм проблеманы хәл итеү юлдарын билдәләйәсәк.


text:
Төбәктә һауа торошоноң боҙолоуы көтөлә Фото: Андрей Старостин
Төбәктә һауа торошоноң боҙолоуы көтөлә
Төбәктә һауа торошоноң боҙолоуы көтөлә Фото: Андрей Старостин
ӨФӨ, 2015 йыл, 22 апрель. /«Башинформ» мәғлүмәт агентлығы, Розалиә Вәлиева/.
Рәсәй Ғәҙәттән тыш хәлдәр министрлығының Башҡортостан буйынса идаралығы 21 апрелдән 22-нә тиклем һауа торошоноң боҙолоуы тураһында хәбәр итә.
Шаршамбы, 22 апрелдә, көндөң аяҙлы-болотло булыуы көтөлә. Ваҡыты менән ямғыр яуасаҡ. Ел көньяҡтан, көньяҡ-көнбайыштан секундына 8-13 метр тиҙлектә иҫәсәк, урыны менән секундына 15-20 метрға етәсәк. Көндөҙ 6-11 градус йылы буласаҡ.
Иҫегеҙгә төшөрәбеҙ, дүшәмбе, 20 апрелдә, көслө ел сығыуы арҡаһында ауған ҡоро ағас Škoda Octavia Scout автомобиленә зыян килтерҙе.
Район хакимиәттәренә ҡарт ағастар үҫеп ултырған урындар тураһында хәбәр итергә мөмкин. Заявкалар Дим районында — 281-22-07, Калинин районында — 263-34-47, Киров районында — 279-90-38, 279-90-37, 274-49-73, Ленин районында — 229-04-30, Октябрь районында 292-73-00 телефондары буйынса ҡабул ителә. Сипайлово биҫтәһендә йәшәүселәр — 236-37-71, Орджоникидзе районы — 242-36-59, Совет районы халҡы 272-16-10 телефондары буйынса шылтырата ала.


text:
Балаларҙың үҫеш һәм һәр яҡлап тәрбиә биреү мәсьәләләре буйынса түңәрәк өҫтәл
28 майҙа сәғәт 11-ҙә Йәштәр сәйәсәте, спорт һәм туризм министрлығында «Иғтибар: балалар. Балаларҙы гармониялы тәрбиәләү һәм үҫтереү мәсьәләләре» темаһына түңәрәк өҫтәл үткәрелә. Ул яңы «Ябай балалар» республика проекты сиктәрендә ойошторола һәм Халыҡ-ара балаларҙы яҡлау көнөнә арнала.
Түңәрәк өҫтәлдә ҡатнашыусылар балаларҙың үҫеш һәм һәр яҡлап тәрбиә биреү мәсьәләләрен ҡараясаҡ, республикабыҙҙа «балалар» проблемаларын хәл итеүҙә йәмәғәт фондтары һәм хәйриә ойошмалары ролен тикшерәсәк, Башҡортостанда балалар кинематографын үҫтереү перспективалары тураһында һөйләшәсәк.
Түңәрәк өҫтәл сиктәрендә «Ябай балалар» серияһынан беренсе фильмды ҡараясаҡтар һәм тикшерәсәктәр. Башҡа тамашасылар өсөн фильм 28 майҙан һуң республика телеканалдарында күрһәтелә башлаясаҡ.
Түңәрәк өҫтәлдә ҡатнашырға теләүселәргә 8927 94 994 82 телефоны аша теркәлергә йәки info@znak-tv.ru сайтына хат яҙырға кәрәк.
14 сәғәттә Якутов паркында «Ябай балалар» байрамы башлана. Программала — концерт, балалар кейемдәре парады, конкурстар һәм башҡа төрлө саралар. Байрамға Башҡортостан балалар йорттарында һәм приюттарында тәрбиәләнеүсе 150-гә яҡын бала саҡырылған.


text:
“Красноусол” шифаханаһында ғилми-ғәмәли конференция бараФото: Олег Яровиков
“Красноусол” шифаханаһында ғилми-ғәмәли конференция бара
“Красноусол” шифаханаһында ғилми-ғәмәли конференция бараФото: Олег Яровиков
“Красноусол” шифаханаһында билдәле санаторийға 85 йыл тулыуға арналған “Аяҡҡа баҫтырыу медицинаһы һәм курортологияның көнүҙәк мәсьәләләре” төбәк-ара ғилми-ғәмәли конференцияһы үтә.
Конференцияла БР Президенты Мортаза Рәхимов, дәүләт власы органдары, йәмәғәтселек вәкилдәре ҡатнаша. Конференцияла ҡатнашыусылар араһында РФ Дәүләт Думаһы, БР Дәүләт Йыйылышы-Ҡоролтайы депутаттары, “Берҙәм Рәсәй” сәйәси партияһы, дини структуралар, республика шифаханалары вәкилдәре, “Красноусол” шифаханаһының хеҙмәт ветерандары ла бар.
БР Президенты Мортаза Рәхимов үҙенең сығышында былай тине:” “Красноусол” шифаханаһы” бөгөн халыҡтың сәләмәтлеген тергеҙеү һәм ял итеү өсөн бөтә шарттар ҙа булдырылған заманса һауыҡтырыу комплексы ул.”


text:
Төбәктә эшҡыуарлыҡҡа дәүләт ярҙамы күрһәтеүгә федераль бюджеттан 350 миллион һумдан ашыу аҡса бүленәсәк
Рәсәй Федерацияһы Хөкүмәтенең 2012 йылдың 2 авгусындағы бойороғо менән РФ субъекттары бюджеттарына бәләкәй һәм урта эшҡыуарлыҡҡа дәүләт ярҙамы күрһәтеүгә йүнәлтеләсәк субсидиялар бүлеү тәртибе раҫланды.
Башҡортостан Республикаһының Эшҡыуарлыҡ һәм туризм буйынса дәүләт комитеты РФ субъекттарын һайлап алыу буйынса конкурста йыл һайын ҡатнаша. Ағымдағы йылда конкурс һөҙөмтәләре буйынса Башҡортостандың Дәүләт комитеты менән әҙерләнгән туғыҙ заявкаһы хупланды, дөйөм суммаһы — 353,861 миллион һум, тип хәбәр иттеләр ведомствоның матбуғат хеҙмәтенән.
Быйыл да субсидиялар эшҡыуарлыҡты үҫтереү буйынса муниципаль программаларҙы тормошҡа ашырыуға монопрофилле муниципаль берәмектәргә, йәғни моноҡалаларға бүленәсәк.
Дәүләт комитетының матбуғат хеҙмәтенән хәбәр итеүҙәренсә, муниципаль программаларға ярҙам күрһәтеүгә быйыл федераль бюджеттан 172 миллион һум аҡса бүленәсәк, былтырғыға ҡарағанда был 22 процентҡа күберәк.
Муниципаль программаларға ярҙам күрһәтеү өсөн субсидиялар ике йүнәлеш буйынса бүленә: лизинг түләүҙәренең бер өлөшөн субсидиялау, шул иҫәптән лизинг килешеүҙәре буйынса беренсе иғәнә өсөн түләү; бизнесты аяҡҡа баҫтырыуҙың башланғыс стадияһында бләкәй эшҡыуарлыҡ субъекттарын субсидиялаштырыу.
Ғәҙәттә лизинг түләүҙәренең бер өлөшөн субсидиялау, шул иҫәптән беренсе иғәнә өсөн түләү ярҙамында лизингты үҫтереүгә финанс ярҙам күрһәтеүгә айырыуса иғтибар бүленә. 2012 йылда был ярҙам төрө яңы эш башлаған эшҡыуарҙарға гранттар менән киңәйтелде (максималь күләме – 1 миллион һум). Федераль средстволар шулай уҡ йәштәр эшҡыуарлығы субъекттарына – студенттарға һәм һөнәри белем биреү учреждениеларын тамамлаусыларға гранттарға бүленде.


text:
Республикала тулайым һауым 135 мең тоннаға яҡын тәшкил итте
Башҡортостанда тулайым һауым 2013 йыл башынан 134738 тонна тәшкил итте, шуларҙың 61626 тоннаһы төбәктең ауыл хужалығы предприятиеларында һәм фермер хужалыҡтарында етештерелгән. Бында Стәрлетамаҡ һәм Саҡмағош райондары, һәр ваҡыттағыса, алдынғылар рәтендә. Яңы йыл башынан алып уларҙа шул тәртиптә 4140 һәм 3571 тонна һөт һауып алынған.
БР Ауыл хужалығы министрлығының матбуғат хеҙмәтенән хәбәр итеүҙәренсә, һәр һыйырҙан тәүлегенә уртаса 9,7 килограмм һөт һауыла. 2012 йыл күрһәткестәре менән сағыштырғанда, был 300 грамға күберәк.
Бөгөнгө көндә иң күп һөттө (тәүлегенә 11-15 килограмм) Ауырғазы, Дүртөйлө, Ҡырмыҫҡалы, Күгәрсен, Мәләүез, Стәрлетамаҡ, Тәтешле, Өфө һәм Саҡмағош райондарында һауалар. Ошо уҡ райондарҙа йыл башынан алып иң күп һөт һауып алынған (400-635 килограмм).
Шул уҡ ваҡытта Саҡмағош районы һауым буйынса лидер булып ҡала, район хужалыҡтарында һәр һыйырҙан уртаса 14,7 килограмм һөт һауып алалар.
2013 йыл башынан алып 57527 тонна һөт һатылған. Шуларҙың 54054 тоннаһы республиканың ауыл хужалығы предприятиеларына һәм фермер хужалыҡтарына тура килә.


text:
Республикала йырсы Радик Гәрәевтың скульптураһы барлыҡҡа киләсәк
ӨФӨ, 2016 йыл, 1 июль. /«Башинформ» мәғлүмәт агентлығы, Гөлфиә Акулова/.
Яңауыл районы халҡы үҙ көсө менән билдәле яҡташтары, БАССР-ҙың һәм РСФСР-ҙың халыҡ артисы Радик Гәрәевҡа һәйкәл ҡуйырға хәл иткән. Уны ҡойоу өсөн аҡса йыйыу иғлан ителгән. Бағыусылар, йырсының ижадын үҙ итеүселәр үҙ өлөшөн индергән, шулай уҡ проект урындағы ҡаҙнанан финансланған. Һәйкәлдең хаҡы 500 мең һум самаһы тәшкил итә.
Радик Гәрәевтың һынын скульптор, Башҡортостан Рәссамдар союзы ағзаһы Хәлит Ғәлиуллин яһаясаҡ. Яңауыл хакимиәтенең архитектура һәм ҡала төҙөлөшө бүлеге етәксеһе Ирина Тажетдинова һөйләүенсә, буласаҡ һәйкәлдең макеты раҫланған. Уны көҙ көнө асырға ниәтләйҙәр. Быйыл март айында Радик Гәрәевҡа 60 йәш тулған булыр ине.
Скульптура Яңауыл ҡалаһында, йырсы белем алған мәктәп биләмәһендә урынлашасаҡ. Белем усағы 1997 йылдан бирле уның исемен йөрөтә, унда артистың музейы асылған. Бынан тыш, Радик Гәрәев исемендәге асыҡ конкурс Яңауыл районының иң яҡшы муниципаль проекты тип һанала, ул 2011 йылдан алып уҙғарыла. Еңеүсегә 100 мең һум аҡсалата бүләк тапшырыла. Быйыл Радик Гәрәевтың тыуыуына 60 йыл тулыу уңайынан юбилей тантаналары уҙҙы. Йырсының туғандары, уҡытыусылары, класташтары, коллегалары уның тыуған төйәгендә булды. Бишенсе тапҡыр ойошторолған йыр бәйгеһендә профессионалдар араһында — Өфөнән Радмир Хәсәнов, үҙешмәкәр башҡарыусылар араһында Бөрөнән Станислав Батурин еңеү яуланы. Ойоштороусылар конкурсты республика кимәленә сығарырға ниәтләй.


text:
Башҡортостан һәм Татарстан башлыҡтары президент вазифаһы атамаһын үҙгәртеү менән ҡабаланмаясаҡ
Төбәк башлығы вазифаһы атамаһын үҙгәртеү менән Башҡортостан Президенты Рөстәм Хәмитов һәм Татарстан Президенты Рөстәм Миңнеханов ҡабаланмаясаҡ. Был турала улар журналистарға Өфөлә ике республиканың үҙ-ара хеҙмәттәшлеге тураһында Килешеүгә ҡул ҡуйғандан һуң белдерҙе.
— Федераль закон бар, һәм төбәк етәкселәре вазифаларының нисек аталыуын Дәүләт Думаһы депутаттарына хәл итергә, — тип иҫәпләй Рөстәм Миңнеханов.
Башҡортостан башлығы Рөстәм Хәмитов үҙенең позицияһын ошолай билдәләне:
— 2015 йылға тиклем закон республика башлыҡтары атамаһын үҙгәртмәҫкә мөмкинлек бирә. Ваҡыт әлегә етерлек. Беҙ күршеләребеҙ менән кәңәшләшәсәкбеҙ, һәм был мәсьәләлә килешеп эш итербеҙ, тип уйлайым.


text:
«Рәсәй тимер юлдары» уҡыусыларға льготаларҙы һаҡлай
“Рәсәй тимер юлдары” асыҡ акционерҙар йәмғиәте 2010 йылдың 1 ғинуарынан алыҫ араға йөрөүсе поездарҙа уҡыусыларға льготаларҙы һаҡлай.
Дәүләт һәм муниципаль белем биреү учреждениеларында башланғыс дөйөм, төп дөйөм, урта (тулы) дөйөм белем биреү программалары буйынса көндөҙгө бүлектә уҡыусыларға плацкарт һәм дөйөм вагондарҙа тулы йөрөү хаҡының 50 проценты күләмендә ташлама яһаласаҡ.
“Рәсәй тимер юлдары” акционерҙар йәмғиәте быйыл 18 ноябрҙән алыҫ араға йөрөүсе поездарға 2010 йылдың 1 ғинуарында китеү датаһы менән билеттар һатыла башлау менән бәйле ошондай ҡарар ҡабул итте.
Ташлама фирма һәм тиҙ йөрөүсе поездарға ҡағылмай. 50 процент ташлама менән йөрөү документтары алыу өсөн билет кассаһына уҡыусыларҙың белешмәләрен күрһәтеү етә.
Был положение ”Рәсәй тимер юлдары” асыҡ акционерҙар йәмғиәтенең Директорҙар советы һәм РФ Хөкүмәте ҡарар ҡабул иткәнгә тиклем ғәмәлдә буласаҡ.
Шуны ла әйтергә кәрәк, быйыл РФ Хөкүмәтенең Көрсөккә ҡаршы саралар программаһына ярашлы, федераль бюджет “Рәсәй тимер юлдары” асыҡ акционерҙар йәмғиәтенә уҡыусыларға һәм студенттарға льготалар биреүҙән юғалған табыштарын компенсациялауға 2,3 миллиард һум аҡса бүлде.


text:
Фото:
Рөстәм Хәмитов ветерандарҙы Еңеү көнө менән ҡотланы [видео]
Фото:
Фашизмды еңеүҙең сираттағы йыллығы алдынан Өфөләге Конгресс-холда Бөйөк Ватан һуғышы ветерандарын һәм тыл хеҙмәтсәндәрен тәбрикләнеләр. Тантанала Башҡортостан Президенты Рөстәм Хәмитов ҡатнашты. Киләһе быуындар өсөн Ватаныбыҙҙы һаҡлап алып ҡалған ветерандарҙы ҡотлап, республика башлығы беҙҙең күп милләтле халҡыбыҙ өсөн Еңеү көнөн дә әһәмиәтлерәк, бөйөгөрәк дата булмауын билдәләне.
— Еңеү көнө бөтә донъяға нацизмдың төп һөжүмен халҡыбыҙҙың үҙенә алыуы һәм уға бирешмәүе тураһында һөйләй, — тине Рөстәм Хәмитов. — Тап беҙҙең армия, үлемһеҙ батырлыҡ күрһәтеп, дошманға емергес һөжүм яһаны, Икенсе донъя һуғышының нисек бөтөрөн алдан билдәләп, бығаса еңелеү белмәгән фашистар армадаһын тар-мар итте. Был байрам менән беҙ тәү сиратта, ҡәҙерле, хөрмәтле ветерандар, һеҙҙе, 1945 йылда атай йортона еңеү алып ҡайтҡан, илебеҙҙе, донъялағы башҡа бик күп дәүләттәрҙе – емерелеүҙән, тотош халыҡтарҙы юҡҡа сығыуҙан ҡотҡарғандарҙы ҡотлайбыҙ.
Башҡортостан, Рөстәм Хәмитов әйтеүенсә, «сал быуаттарҙан» тыуған Ватанын ҡаһармандарса яҡлаған батырҙар төбәге булараҡ билдәле. Республикала йәшәгән һәр кеше тиерлек яҡташтарының батырлыҡ өлгөләрен, 1812 йылғы Ватан һуғышы геройы Ҡаһым Мырҙашевтың, данлыҡлы осоусы-фронтовик, ике тапҡыр Советтар Союзы Геройы Муса Гәрәевтың исемен, Александр Матросовтың үлемһеҙ батырлығын белә.
— Башҡортостан халҡы бөтә ил менән бергә бөтә фронттарҙа, бөтөн алыштарҙа тиңдәшһеҙ ҡаһарманлыҡ күрһәтте, завод-фабрикаларҙа, төҙөлөштәрҙә, медсанбаттарҙа һәм госпиталдәрҙә фиҙаҡәр хеҙмәте менән еңеүҙе яҡынайтты, — тине республика Президенты. — Ул ҡан ҡойошло һуғыш тураһында Ватаныбыҙҙың үҙ дөрөҫлөгө бар. Һәм был хәҡиҡәт беҙҙең өсөн – бәхәсһеҙ ысынбарлыҡ. Совет һалдаттары, матростары һәм командирҙары батырлығының бөйөклөгөн боҙоп та, кесерәйтеп тә, ҡайтанан яҙып та булмай. Тиҫтәләгән йылдарҙан һәм быуаттарҙан һуң да киләсәк быуындар беҙҙең бөйөк тарихыбыҙҙы, 1945 йылғы Еңеүҙе хәтерендә һаҡлаясаҡ һәм хөрмәтләп иҫкә аласаҡ, тип ышанам.
Рөстәм Хәмитов йәнә Башҡортостанда тарихи ғәҙеллекте тергеҙеү – 112-се Башҡорт кавалерия дивизияһы командиры Миңлеғәле Шайморатовҡа Рәсәй Федерацияһы Геройы исемен биреү өсөн киң күләмле эштәр йәйелдерелеүен билдәләне.
— Герой исемен ошо рәүешле мәңгеләштереү, үҙ ваҡытында 78 һалдат һәм офицеры Советтар Союзы Геройы исеменә лайыҡ булған легендар дивизияның командиры, халыҡ генералының батырлығына хөрмәт белдерергә теләгән Башҡортостан халҡы менән килешмәү мөмкин түгел, — тип иҫәпләй Рөстәм Хәмитов.
Ветерандар менән аралашып, Башҡортостан Президенты уларға республиканың иҡтисади тормошондағы һуңғы ҡаҙаныштары тураһында һөйләне һәм оло быуын вәкилдәренең төбәк етәкселегенә күрһәткән ярҙамы өсөн рәхмәт белдерҙе. Әле ил һәм республика еңел булмаған осорҙа йәшәһә лә, әлеге ветерандарға, Рөстәм Хәмитов әйтеүенсә, тағы ла ауырыраҡ булған. Әйтергә кәрәк, бер һуғыш йылдарында ғына түгел, 1950-се, 1960-сы, 1970-се йылдарҙа ла. Ул ваҡытта, ресурстар, аҡса, төҙөлөш материалдары етмәгән осорҙа, ошо кешеләр илде аяҡҡа баҫтырған, тотош ҡалалар күтәргән, эре предприятиелар төҙөгән.
Рөстәм Хәмитовтың ҡотлау һүҙенән һуң ветерандарҙы тәбрикләү тантанаһын сәнғәт оҫталарының концерты дауам итте, байрам ҡунаҡтарына башҡаларҙың ҡотлауҙары еткерелде.


text:
Рөстәм Хәмитов «Николаевка» агросәнәғәт комплексында булдыФото: Олег Яровиков
Рөстәм Хәмитов «Николаевка» агросәнәғәт комплексында булды
Рөстәм Хәмитов «Николаевка» агросәнәғәт комплексында булдыФото: Олег Яровиков
Башҡортостан Президенты Өфө районы буйлап эш сәфәре барышында «Николаевка» агросәнәғәт комплексының теплица хужалығында булды.
Хужалыҡ ҡарамағында 616 гектар һөрөлгән ер бар, шуларҙың яртыһында – иген культуралары, дүрттән бер өлөшөндә йәшелсә үҫтерелә.
«Николаевка» агросәнәғәт комплексы «2012-2014 йылдарға Башҡортостан Республикаһында дөйөм һәм шәхси ҡулланылыштағы мелиоратив системаларҙы һәм айырым гидротехник ҡоролмаларҙы үҫтереү» программаһында ҡатнаша. 2011 йылдан алып республика бюджетынан йүнәлтелгән субсидия күләме — 4,5 миллион һумдан ашыу.
Хужалыҡта майҙаны ике гектар тәшкил иткән заманса теплица комплексы төҙөү планлаштырыла. Бындай комплекста йыл әйләнәһенә уңыш йыйыу ҡарала. Унан да бигерәк, уңыш артасаҡ, мәҫәлән, бер гектарҙан аграрийҙар 700 центнерға тиклем сөгөлдөр йыйырға ниәтләй.
2013 йылда продукция әйләнеше 38-44 миллион һум тәшкил итәсәк, тип көтөлә.
Киләсәктә агросәнәғәт комплексы биогаз ҡоролмаһы һатып алырға планлаштыра, ул ҡошсолоҡ фабрикаһының ҡалдыҡтарын эшкәртеп, теплицаларҙы йылытыу өсөн энергия бирәсәк. Ҡоролманың хаҡы – 179 миллион һум, уның ҡеүәте бер нисә бындай хужалыҡты йылытыу өсөн етәсәк.
— Бындай ҡоролманы һатып алыуҙа ярҙам итергә кәрәк. Ҡошсолоҡ фабрикаһының зыянлы ҡалдыҡтарын эшкәртеп энергия алыу — экология бизнесы, — тине Рөстәм Хәмитов, БР Ауыл хужалығы министрлығы вәкилдәренә мөрәжәғәт итеп.
Хужалыҡта ҡайһы бер проблемалар ҙа бар. Мәҫәлән, муниципаль милектә булған йәшелсә һаҡлау урынын ҡуртымға алыуҙы йыл һайын рәсмиләштерергә кәрәк, быға күп ваҡыт сарыф ителә. Рөстәм Хәмитов урында уҡ район етәкселеге менән һөйләшеп, был мәсьәләне хәл итте. Хәҙер йәшелсә һаҡлау урынын ҡуртымға алыу ун йылға бер тапҡыр рәсмиләштереләсәк.
Үҫемлекселектән тыш, хужалыҡта һарыҡсылыҡ тармағы ла үҫтерелә. Бөгөнгө көндә бында 714 һарыҡ аҫырала. Президент продукцияны һатыу мәсьәләһе хаҡында ҡыҙыҡһынды һәм шәхси предприятие хужаларынан Өфөгә ингән ерҙә ауыл хужалығы продукцияһын һатыу буйынса махсус логистика үҙәген төҙөүгә ҡарата үҙ фекерҙәрен белдереүен һораны. Асыҡланыуынса, хужалыҡта продукцияны һатыу менән проблемалар килеп тыумай. Аграр логистика үҙәген төҙөүгә килгәндә, аграрийҙар был идеяны хуплауҙарын белдерҙе.


text:
"Берҙәм Рәсәй" төбәк бүлексәһенең сираттан тыш конференцияһы
БР Дәүләт Йыйылышы-Ҡоролтай Йортоноң Ҙур залында "Берҙәм Рәсәй" партияһы Башҡортостан төбәк бүлексәһенең сираттан тыш конференцияһы үткәрелә. Уның эшендә Башҡортостан Республикаһы Дәүләт Йыйылышы-Ҡоролтай Рәйесе Константин Толкачев, БР Хөкүмәте Премьер-министры урынбаҫары Фидус Ямалетдинов, БР Президенты ҡарамағындағы граждандар йәмғиәтен үҫтереү буйынса Дәүләт советнигы Сергей Лаврентьев ҡатнаша.
Конференция партия төбәк бүлексәһенең 2007-2009 йылдарҙағы — бынан алдағы отчет-һайлау конференцияһынан алып осорҙағы эшмәкәрлегенә йомғаҡ яһай һәм киләсәккә бурыстар билдәләй. Делегаттарға шулай уҡ Төбәк сәйәси советы һәм Төбәк контроль-ревизия комиссияһы ағзаларын өҫтәп һайларға кәрәк.


text:
Эске эштәр министрлығы ҡарамағындағы Йәмәғәт советы граждандарҙы ҡабул итә
25 апрелдә БР буйынса Эске эштәр министрлығының Йәмәғәт ҡабул итеү бүлмәһендә сираттағы граждандарҙы ҡабул итеү үтәсәк. Ҡабул итеүҙе ведомство ҡарамағындағы Йәмәғәт советы ағзалары, журналист Геннадий Шабаев һәм БР буйынса Эске эштәр министрлығының йәмәғәт тәртибен һаҡлау буйынса полиция начальнигы урынбаҫары, полиция полковнигы Александр Попов алып барасаҡ.
Ҡабул итеү ваҡыты 15 сәғәттән алып 17 сәғәткә тиклем Өфө ҡалаһы, Ленин урамы, 7 адресы буйынса уҙасаҡ, инеү Коммунистик урамы яғынан. Ҡабул итеүгә алдан яҙылыу 23-25 апрелдә (347) 279-47-05, 279-40-93 телефондары буйынса башҡарыласаҡ.


text:
Өфөлә ҡатын-ҡыҙҙар өсөн вакансиялар йәрминкәһе асылды
Өфөнөң Халыҡты эш менән тәьмин итеү үҙәгендә сираттағы «ҡатын-ҡыҙҙар» вакансиялары йәрминкәһе үтә. Унда һаулыҡ һаҡлау, белем биреү учреждениелары, шулай уҡ финанс эшмәкәрлек алып барған һәм социаль хеҙмәттәр күрһәткән ойошмалар ҡатнаша.
Бер аҙнанан, 24 майҙа, Башҡортостандың баш ҡалаһында ҡатын-ҡыҙҙар өсөн тағы бер вакансиялар йәрминкәһе ойоштороласаҡ, был юлы ул ваҡлап һәм күмәртәләп сауҙа итеүсе, йәмәғәт туҡланыу предприятиелары һәм ҡунаҡханалар, ресторандар ҡатнашлығында үтәсәк.
Хәтерегеҙгә төшөрәйек, ҡатын-ҡыҙҙар өсөн быйылғы йылдағы беренсе йәрминкә Өфөлә март айында, Бөтә донъя ҡатын-ҡыҙҙар көнө уңайынан үткәрелгәйне. Ул ваҡытта вакансиялар йәрминкәһенә 1600 гүзәл зат килде.


text:
Фото:
Башҡортостан Президенты РФ элемтә һәм киң коммуникациялар министры Николай Никифоров менән осрашты
Фото:
Санкт-Петербургта Башҡортостан Президенты Рөстәм Хәмитов менән Рәсәй Федерацияһының элемтә һәм киң коммуникациялар министры Николай Никифоровтың эш осрашыуы үтте, тип хәбәр иттеләр республика башлығының матбуғат хеҙмәтенән.
Осрашыуҙа телекоммуникацияларҙы үҫтереү, электрон хеҙмәттәр күрһәтеү, шулай уҡ «Ҡурай» юғары технологиялар технопаркын булдырыу мәсьәләләре тикшерелде. Республика башлығы, уны булдырыу өсөн бина бүленде һәм профилле инвесторҙар табылды, тип һөйләне.
Осрашыуҙа шулай уҡ БР Президенты Хакимиәте етәксеһе Владимир Балабанов һәм Башҡортостан Республикаһының элемтә һәм киң коммуникациялар министры Борис Мелкоедов ҡатнашты.


text:
Башҡорт дәүләт ҡурсаҡ театрына яңы директор тәғәйенләнде
ӨФӨ, 2016 йыл, 9 июнь. /«Башинформ» мәғлүмәт агентлығы, Ләйлә Аралбаева/.
8 июндә Башҡорт дәүләт ҡурсаҡ театры коллективын яңы директор — Альберт Имаметдинов менән таныштырҙылар.
Альберт Әлфрит улы Имаметдинов Заһир Исмәғилев исемендәге Өфө дәүләт сәнғәт институтының театр факультетын тамамлаған. Санкт-Петербург театр сәнғәте академияһында ҡурсаҡ театры режиссураһы етәксеһе Николай Наумов курсында уҡыған. 2009 йылдан алып ҡуйыусы режиссер сифатында ҡурсаҡ театрында эшләй. 2015 йылда уға театрҙың баш режиссеры вазифаһын ышанып тапшырҙылар.
2015 йылдың 30 декабренән элекке директор Илмар Әлмөхәмәтов Башҡорт дәүләт опера һәм балет театрына күскәндән һуң ҡурсаҡ театры директоры вазифаһын башҡарҙы.


text:
Рәсәй һәм донъя хәбәрҙәре
Приморье крайында Рәсәй һәм Һидостандың берлектәге «Индра-2016» күнекмәһе үтте. Унда Көнсығыш хәрби округтан 500 хәрби, 50 хәрби машина, пилотһыҙ самолеттар отряды, штурмлаусы, тикшереүсе һәм армия авиацияһы ҡатнашты.
Рәсәй Хөкүмәте рәйесе тиҙҙән граждандарҙың килемдәре аҙайыуы туҡтаясаҡ, тип белдерҙе. Дмитрий Медведев фекеренсә, һуңғы ике-өс йылда иҡтисадтағы кире күренештәр юғала бара. Шуға ла хәҙер Үҙәк банк ставкаһын төшөрөү һәм ипотека кредиттарын тағы ла арзанайтыу мөмкинлеге бар. Һәр хәлдә министрҙар кабинеты ипотека кредиттары хаҡын арзанайтыу буйынса программаларҙы тормошҡа ашырыуҙы дауам итәсәк, тигән Дмитрий Медведев.
Мексикала Колима вулканы атылыу сәбәпле Йербабуэна һәм Беккерера ҡалаларынан 350 кеше эвакуацияланған. Йорттарын ҡалдырырға теләмәгәндәргә хакимиәттәр тиҙ арала имен урынға күсенергә тәҡдим итә. Мексикала үс меңдән ашыу вулкан бар, уларҙың араһында Колима иң әүҙеме.
Ҡытайҙа «Алтын аҙна» башланды. Халыҡ республикаһы ойошторолоу уңайынан бында бер аҙналыҡ ял иғлан ителде. Был осорҙа миллионлаған кеше сит илдәргә оса. Илдә ҡалыусылар өсөн көн дә байрам саралары ҡаралған. Гонконгта Ҡытайҙың милли байрамы уңайынан салют атылды.


text:
Башҡортостанда 26 меңләп теркәүҙән төшөрөү таныҡлығы бирелгән
ӨФӨ, 2014 йыл, 12 сентябрь. /«Башинформ» мәғлүмәт агентлығы, Ғәлиә Нәбиева/.
Башҡортостанда республика башлығы һәм БР Дәүләт Йыйылышы депутаттары һайлауҙарында 25740 теркәүҙән төшөрөү таныҡлығы бирелгән, тип хәбәр иттеләр Үҙәк һайлау комиссияһында. Документтар участка һайлау комиссияларында 13 сентябргә ҡәҙәр биреләсәк.
Теркәүҙән төшөрөү таныҡлығын тауыш биреү көнөндә һайлау участкаһына килә алмаған граждандар алырға хоҡуҡлы.
Территориаль һайлау комиссияларында алдағы 14 сентябрҙәге һайлауҙарҙа тауыш биреү өсөн теркәүҙән төшөрөү таныҡлығы 2014 йылдың 30 июленән алып бирелә башланды. Уларҙы ваҡытынан алда төбәк башлығы һайлауҙарына, шулай уҡ Башҡортостан Дәүләт Йыйылышына өҫтәмә депутаттар һайлауҙарына ла алырға мөмкин.
Участка һайлау комиссиялары эш көндәрендә 14 сәғәттән алып 20 сәғәткә тиклем, ял һәм байрам көндәрендә 9 сәғәттән алып 13 сәғәткә тиклем эшләй.


text:
Фото:
Алты «НефАЗ» автобусы Силәбе өлкәһенә оҙатыласаҡ
Фото:
«Нефтекама автозаводы» асыҡ акционерҙар йәмғиәтендә пассажирҙар автобустарын етештереү арта. Быйылғы йылдың ноябрендә — төрлө тәғәйенләнештәге 88 автобус, декабрҙә 103 автобус сығарыласаҡ, тип көтөлә.
«НефАЗ» асыҡ акционерҙар йәмғиәте ил төбәктәрен автобустар менән тәьмин итеүгә үткәрелгән тендерҙарҙа һәм асыҡ аукциондарҙа әүҙем ҡатнаша. Һәм һәр ваҡыт еңеү яулай.
Предприятиенан хәбәр итеүҙәренсә, күптән түгел Силәбе өлкәһендә аукцион тамамланған, уның һөҙөмтәләре буйынса алты автобус — ҡала эсендә, ҡала яны маршруттарында йөрөйәсәк һәм бер ҡала-ара автобусын ебәреү буйынса килешеүгә ҡул ҡуйылған. Тейәп оҙатыу декабргә билдәләнгән.


text:
Башҡортостандың 12 мәктәбе Рәсәйҙең иң яҡшы 500 белем биреү учреждениеһы исемлегенә инде
ӨФӨ, 2014 йыл, 24 сентябрь. /«Башинформ» мәғлүмәт агентлығы, Эльмира Сабирова/.
Башҡортостандың 12 мәктәбе 2013-2014 уҡыу йылы өсөн Рәсәйҙең иң яҡшы 500 белем биреү учреждениеһы исемлегенә инде. Улар иҫәбендә Мәләүездең 3-сө гимназияһы, Өфөнөң 39-сы, 83-сө һәм А.М.Горький исемендәге 3-сө гимназиялары, 83-сө, 153-сө лицейҙары, шулай уҡ Стәрлетамаҡтың 1-се гимназияһы, Ишембайҙың 12-се лицейы, Белореттың 17-се гимназияһы, Туймазының айырым предметтарҙы тәрән өйрәнеү менән 2-се урта дөйөм белем биреү мәктәбе, Октябрьскийҙың 2-се гимназияһы һәм Стәрлетамаҡтың 1-се лицейы.
РФ Мәғариф һәм фән министрлығы сайтында хәбәр ителеүенсә, иң яҡшы Рәсәй мәктәптәренең рейтингын ошо көндәрҙә РФ Хөкүмәте рәйесе урынбаҫары Ольга Голодец иғлан итте. Өҫтәүенә тикшеренеүҙә айырым иң яҡшы 25 мәктәп билдәләнгән. Был исемлеккә Мәскәү, Санкт-Петербург, Свердловск һәм Новосибирск өлкәләре, Татарстан, Мордовия, Омск, Силәбе, Һарытау, Тамбов һәм Вологда өлкәһе мәктәптәре инә.
Ольга Голодецтың әйтеүе буйынса, быйыл мониторингтың критерийҙар спектры киңәйтелгән. Әгәр рейтингтар алдан тик өлгәшеү кимәлен иҫәпкә алһа, хәҙер анализға алған өлкәләр анығыраҡ: ауыл мәктәптәре, математика, биология, физика, химияны тәрән өйрәнеүсе белем биреү учреждениелары айырым тикшерелә.
Ольга Голодец шулай уҡ тәрбиәләү һәм уҡыусыларҙың шәхесен формалаштырыу буйынса эш алып барыуҙың әһәмиәтенә иғтибар итте.
«Иң яҡшы 25 мәктәп исемлегенә ингән бөтә мәктәптәр ҙә тиерлек сифатлы белем генә биреп ҡалмай, ә баланы шәхес булараҡ та бик профессиональ әҙерләй», — тип билдәләне Хөкүмәт Рәйесе урынбаҫары.
Рәсәйҙең иң яҡшы 500 мәктәбе рейтингы РФ Мәғариф һәм фән министрлығы сайтында баҫылған.


text:
Павел Астахов БР Балалар йәмәғәт хоҡуҡ палатаһы ағзалары менән осраштыФото: Юрий Гребнев
Павел Астахов БР Балалар йәмәғәт хоҡуҡ палатаһы ағзалары менән осрашты
Павел Астахов БР Балалар йәмәғәт хоҡуҡ палатаһы ағзалары менән осраштыФото: Юрий Гребнев
РФ Президенты янындағы Бала хоҡуҡтары буйынса вәкил Павел Астахов БР ЮНЕСКО эштәре буйынса комитеты ҡарамағында булдырылған Башҡортостан социаль технологиялар институтының Ресурстар ғилми-белем биреү үҙәге янындағы Балалар йәмәғәт хоҡуҡ палатаһында булды.
Павел Астахов билдәләүенсә, Балалар йәмәғәт хоҡуҡ палатаһын булдырыу идеяһын ул өс йыл элек тәҡдим иткән. Башҡортостанда был йүнәлештең тормошҡа ашырылыуы ҡыуаныслы хәл.
Балалар палатаһы рәйесе Богдан Краснов һөйләүенсә, Палата закондар сығарыу, проектлау эшмәкәрлеге, йәмәғәтселек менән бәйләнештәр һәм мәғлүмәти үҫеш, халыҡ-ара эшмәкәрлек буйынса дүрт комиссиянан тора.
Алдағы ваҡытта Балалар йәмәғәт палата ағзалары Бөрйән районында «Башҡортостандың тәбиғәтен һаҡлап ҡалайыҡ» экологик акция үткәрергә планлаштыра.
Осрашыу һуңында Павел Астахов балаларға әүҙемлек күрһәткәндәре өсөн рәхмәт әйтте һәм балалар үҙидараһының үҫеш тенденцияһын, уны тиҙләтеү кәрәклеген билдәләне.


text:
«Башҡортостан ҡыҙы» журналында йөҙ йәшкәсә оптимизмды нисек һаҡлау хаҡында бәйән ителә
ӨФӨ, 2015 йыл, 2 ноябрь. /«Башинформ» мәғлүмәт агентлығы, Ләйлә Аралбаева/.
«Башҡортостан ҡыҙы» журналының октябрь һаны донъя күрҙе. Баҫма республикабыҙҙа йәшәүсе уңышлы, ҡыҙыҡлы һәм лайыҡлы ҡатын-ҡыҙҙар менән таныштырыуын дауам итә.
Көҙ уртаһы күңелдәрҙе ниндәйҙер серле һәм һағышлы моңға сорнай. Ә бына журнал тышлығындағы мөләйем ханымдың күҙҙәрендә, киреһенсә, сикһеҙ дәрт һәм өмөт нуры. Туҡһан йәшен шулай күтәренке күңел менән ҡаршылаған апайҙарыбыҙ булғанда, беҙгә, көҙ килде тип, нишләп һағышланырға әле? Ғүмере буйы балалар менән эшләгән Мәхтүмә Ислам ҡыҙының унынсы тиҫтәһенә аяҡ баҫҡанда ла һаман уҡыусыларынан айырылмауы, уларҙың хәстәрҙәре һәм уй-хыялдары менән йәшәүенә һоҡланып бөтөрлөк түгел. Уның хаҡында Гөлшат Ҡунафинаның «Уҡытыусы хәтирәләре» тигән мәҡәләһенән уҡырһығыҙ.
Баҫманы баш мөхәррир Гөлназ Ҡотоеваның Сибай ҡалаһында уҙған мөнәжәт башҡарыусылар бәйгеһе хаҡындағы «Йыһанға олғашыр рәхмәт» исемле материалы аса. Онотолоп барған мөнәжәт әйтеү йолаһын тергеҙгән ағинәйҙәрҙең сағыу фотоһүрәттәре лә йөрәктәрегеҙгә йылы өҫтәр.
«Кәңәшле эш тарҡалмаҫ» рубрикаһында Башҡорт ҡатын-ҡыҙҙары йәмғиәте үткәрәсәк «Ҡатын-ҡыҙ. Ваҡыт. Донъя» тигән ғилми-ғәмәли конференцияға әҙерләнеүсе мәртәбәле ханымдарҙың һиммәтле фекерҙәре менән танышырға мөмкин. Ойошманың 25 йыллығына арналған йыйын алдынан ил инәләре ҡатын-ҡыҙҙарыбыҙ алдында торған проблемалар һәм бурыстарҙы барлай. «Аһ, был ҡатын-ҡыҙ!» рубрикаһында популяр «Эҙәрмән» тапшырыуын алып барыусы, билдәле ғалимә һәм журналист Гүзәл Хәмитованың яҙмышы, ҡыҙыҡлы уй-фекерҙәре, сәйәхәт мажаралары хаҡында белерһегеҙ.
Альбина Ғөбәйҙуллинаның «Әсәйҙәр һәм ҡыҙҙар» проектында был юлы ҡунаҡта — билдәле актриса Рәмилә Сәлимгәрәева һәм уның скрипкала уйнап донъя кимәлендә дан алған ҡыҙы Айһылыу Сәйфуллина. Әсәй менән ҡыҙ баланың үҙ-ара мөғәмәләһе, мөнәсәбәттәрҙе нисек ҡороуы, ғаилә серҙәрен асыуы барыһына ла ҡыҙыҡлы булыр, моғайын.
«Ул йылдарҙың даны мәңгелек» тип аталған публицистик яҙмалар бәйгеһенә Учалынан Гәүһәр Мозафарова-Әлибаева олатаһы — Дан ордендарының тулы кавалеры Әҙһәм Әлибаев хаҡында иҫтәлектәрен тәҡдим итә. «Әҙәби балҡыш»та һеҙҙе Мәҙинә Йәғәфәрованың «Ҡәҙер кисендә» хикәйәһе һәм Сибайҙан Фәрүәз Сәйфуллиндың мөхәббәт хаҡындағы шиғырҙары көтә.
«Арҙаҡлы ҡатын-ҡыҙҙарыбыҙ» рубрикаһы билдәле режиссер-педагог, ғүмерен театр артистарын әҙерләүгә арнаған Фәрдүнә Ҡасимованың яҙмышы, шәхси тормошо һәм күңел кисерештәренә арналған. Альмира Кирәеваның «Был донъяла бөтә нәмә әйләнеп ҡайта» тип аталған материалы замандашыбыҙ Наилә Вәлиеваның фиҙаҡәр хеҙмәт юлы һәм тормошҡа игелекле мөнәсәбәте хаҡында.
«Милли йолаларыбыҙ» рубрикаһында «Аулаҡ өй»ҙө иҫләп ҡыуанырһығыҙ. «Ғаилә янсығы» иһә фатир алырға теләүселәргә нисек отолмаҫҡа өйрәтер. «Техника ҡаҙаныштары» рубрикаһында Гөлнара Буранҡаева небулайзерҙар, уларҙы ниндәй осраҡтарҙа ҡулланыу кәрәклеген тәфсирләй. Ә һеҙ яратҡан «Сихәт» бите аша остеопороз ауырыуынан һаҡланыу сараларын өйрәнерһегеҙ. «Үҙем асҡан хәҡиҡәт» рубрикаһында блогер-журналист Гөлназ Ишемғолова донъя көтөү серҙәре менән бүлешә.
Ҡорамасылар бәйгеһенә журнал уҡыусыларыбыҙ сағыу-сағыу ҡул эштәрен ебәреүҙе дауам итә. Уларҙың иң гүзәл өлгөләре журнал биттәренән урын алған. «Камиллыҡҡа ынтылыш» рубрикаһында күрһәтергә был юлы «ZILIART» матурлыҡ салоны хужабикәһе Зилиә Йәғәфәрова өсөн модельер, тегеү оҫтаһы Сайма ханым Хәсәнова теккән кейем өлгөләре һайланған. «Тәмлекәс» тә ҡунаҡта — торттар бешереү оҫтаһы Лиана Абдрахманова. Ул өй шарттарында тортты мастика менән биҙәү серҙәрен асып, аҡ сәйнүк формаһында торт бешерергә өйрәтә.
«Башҡортостан ҡыҙы» журналы, шулай итеп, һәр ваҡыттағыса тормошсан, шул уҡ ваҡытта рухи аҙыҡҡа ла урынды йәлләмәгән. Ундағы кәңәштәр көнитмешегеҙҙе еңеләйтһен, донъяуи фекерҙәр күңелегеҙҙе байытһын», — тип билдәләйҙәр баҫма редакцияһында. 2016 йылдың беренсе ярты йыллығына яҙылыу хаҡы — 611 һум 82 тин. Тағы ла журналдан күңелле яңылыҡ: кем дә кем үҙе яҙыла, йәнә лә ике яҡын кешеһенә ярты йылға подписка бүләк итеп, өс квитанцияны ла редакцияға ебәрә, шуға бүләккә боронғо биҙәктәр төшкән матур алъяпҡыс эләгәсәк. Хат менән был өс кешене бәйләгән ептәр, уларҙың танышыу тарихы һәм дуҫлығы хаҡында мәғлүмәт тә һалырға кәрәк. Иң ҡыҙыҡлы яҙмалар журнал биттәрендә урын аласаҡ.


text:
Йыл башынан алып Башҡортостан хужалыҡтарында 339 мең тонна һөт һауып алынған
Башҡортостан ауыл хужалығы предприятиеларында тулайым һауым йыл башынан алып 339 мең тонна тәшкил итте, тип хәбәр иттеләр республика Ауыл хужалығы министрлығының матбуғат хеҙмәтенән. Фермер хужалыҡтары 55 мең тоннанан ашыу алған.
Стәрлетамаҡ һәм Саҡмағош райондарында йыл башынан алып һәр һыйырҙан өс мең килограмдан ашыу һөт һауып алынған. Көнөнә һәр һыйырҙан һауым 18 килограммм тәшкил итә. Шундай туҡ тәүлек күрһәткестәрен Мәләүез һәм Тәтешле райондары бирә.
2014 йылда халыҡтан 41 мең тоннанан ашыу һөт һатып алынған. Шәхси сектор менән эш Илеш (2,6 мең тонна) һәм Баймаҡ (2,1 мең) райондарында һөҙөмтәлерәк ойошторолған.


text:
Рөстәм Хәмитов журналистарға Өфөлә уҙған саммит йомғаҡтары хаҡында һөйләнеФото: Андрей Старостин
Рөстәм Хәмитов журналистарға Өфөлә уҙған саммит йомғаҡтары хаҡында һөйләне
Рөстәм Хәмитов журналистарға Өфөлә уҙған саммит йомғаҡтары хаҡында һөйләнеФото: Андрей Старостин
ӨФӨ, 2015 йыл, 15 июль. /«Башинформ» мәғлүмәт агентлығы, Ғәлиә Нәбиева, Әлим Фәйезов/.
Өфөлә уҙған матбуғат конференцияһында Башҡортостан Башлығы Рөстәм Хәмитов Шанхай хеҙмәттәшлек ойошмаһы һәм БРИКС халыҡ-ара саммиттарына йомғаҡ яһаны. Баш ҡалала үткән саммиттарға ил етәкселеге юғары баһа бирҙе, тип хәбәр итте республика Башлығы. Рөстәм Хәмитов һүҙҙәренсә, ҡайтыр алдынан Рәсәй Президенты Владимир Путин республика халҡына рәхмәт белдергән. «Был беҙҙең өсөн иң яҡшы баһа», — тине төбәк Башлығы. Ул Конгресс-холл, «Өфө» халыҡ-ара аэропорты һәм башҡа объекттар төҙөүҙе финанслау хаҡында һөйләне. Отелдәр төҙөүгә генә 11,5 миллиард һум шәхси инвестициялар йәлеп ителгән, тине Рөстәм Хәмитов. Конгресс-холл быйыл көҙ һәм 2016 йылда республикала үтәсәк халыҡ-ара сараларҙы ҡабул итергә әҙер. Ошо бинала саммиттар уҙған урындар буйлап экскурсиялар ойоштороласаҡ, тип билдәләне республика Башлығы. Уның әйтеүенсә, саммит уҙғарылған көндәрҙә Өфөгә бөтәһе 10,5 мең ҡунаҡ килгән.
Быйыл Рөстәм Хәмитовтың ошо яуаплы дәүләт вазифаһын биләүенә биш йыл тула. Ул Өфөлә Шанхай хеҙмәттәшлек ойошмаһы һәм БРИКС саммиттарын уҙғарыуҙы ошо йылдарҙағы төп ҡаҙаныш тип атаны. Төбәк Башлығы һүҙҙәренсә, ул үҙ ваҡытында саммиттарҙы Өфөлә үткәрергә тәҡдим иткән. Федераль кимәлдәге чиновниктарҙың күбеһе быға ҡаршы булһа ла, Рәсәй Президенты Владимир Путин ышаныс белдергән.
Рөстәм Хәмитов дәүләткә «Башнефть» компанияһын кире ҡайтарыуҙы төбәк Башлығы вазифаһында эшләү осорондағы тағы ла бер мөһим ҡаҙаныш тип иҫәпләй. «Акциялар пакетын дәүләткә кире ҡайтарыу — Рәсәйҙә һирәк күренеш. Был тәҡдимде хуплағаны өсөн Владимир Владимирович Путинға рәхмәт белдерәм», — тип билдәләне Рөстәм Хәмитов. Башҡортостанға бүленәсәк яҡынса биш миллиард һум күләмендәге дивидендтар социаль эштәргә йүнәлтеләсәк, тип иҫкә төшөрҙө ул.
Затон күперенең икенсе сиратын төҙөү тураһында һорауға яуап биреп, Рөстәм Хәмитов, был проект федераль бюджеттан финансланмаясаҡ, әммә күпер 2016 йылдың көҙөндә республика аҡсаһына сафҡа индереләсәк, тип хәбәр итте.
Республика Башлығы Өфөлә ШОС һәм БРИКС саммиттарын уңышлы ойошторғандан һуң икенсе эш урыны тәҡдим итһәләр ҙә вазифаһынан ваҡытынан алда китергә йыйынмауы хаҡында белдерҙе.
Сәғәт ярым дауам иткән матбуғат конференцияһында республика етәксеһенә 20-гә яҡын һорау бирелде.
Матбуғат конференцияһының тулы стенограммаһы менән республика Башлығының рәсми сайтында танышырға мөмкин.


text:
Төбәктә М-5 «Урал» трассаһында юл-транспорт ваҡиғаларын иҫкәртеү буйынса эштәр алып барыласаҡ Фото: Андрей Старостин
Төбәктә М-5 «Урал» трассаһында юл-транспорт ваҡиғаларын иҫкәртеү буйынса эштәр алып барыласаҡ
Төбәктә М-5 «Урал» трассаһында юл-транспорт ваҡиғаларын иҫкәртеү буйынса эштәр алып барыласаҡ Фото: Андрей Старостин
ӨФӨ, 2016 йыл, 5 апрель. /«Башинформ» мәғлүмәт агентлығы, Олеся Серёгина/.
Башҡортостан Транспорт һәм юл хужалығы буйынса дәүләт комитеты рәйесе урынбаҫары Альберт Сөләймәнов, юл хеҙмәттәре, дәүләт автоинспекцияһы органдары һәм башҡа ведомство вәкилдәренән торған комиссия М-5 «Урал» федераль трассаһында юл хәрәкәте хәүефһеҙлеге буйынса күсмә кәңәшмә үткәрҙе.
Комиссия юл-транспорт ваҡиғалары күп теркәлгән, шул иҫәптән иң хәүефле, Иглин һәм Бүздәк ҡасабаларында федераль трасса менән төбәк автомобиль юлдары киҫелешендә урынлашҡан 10 участканы тикшерҙе. Трассаның ошо участкаларында юл хәрәкәтен ойоштороу норматив талаптарға яуап бирә, автотранспорт хәрәкәтенең тиҙлек режимы тейешле юл билдәләре менән көйләнә.
Күсмә кәңәшмә йомғаҡтары буйынса юл-транспорт ваҡиғаларын иҫкәртеүгә һәм водителдәрҙең хәрәкәт итеү шарттары хаҡында мәғлүмәтлелеген арттырыуға йүнәлтелгән тәү сираттағы саралар әҙерләнде. Мәҫәлән, юл-транспорт ваҡиғалары күп теркәлгән урындарҙа сигнал бағаналары һанын арттырыу, өҫтәмә юл билдәләре, шулай уҡ мәғлүмәт таҡталары ҡуйыу буйынса эштәр ҡаралған, тип билдәләнеләр Башҡортостан Транспорт һәм юл хужалығы буйынса дәүләт комитетының матбуғат хеҙмәтендә.


text:
Башҡортостан урмандарына һаҡ ҡуйыла
Һөҙөмтәлә урман хужалығына 76 миллион һумлыҡ зыян килтерелгән. Шуға ла юл хәрәкәте хәүефһеҙлеге һәм һалым инспекцияһы урман хужалығы белгестәре менән тағы ла тығыҙыраҡ хеҙмәттәшлек ҡороу ҡарала.
Был йәһәттән урман ташыусы автомобилдәрҙе тикшереү, һалым инспекцияһы менән мәғлүмәт алышыу, урман сығарылған юлдарға видеокамералар ҡуйыу планлаштырыла.
Атап үткән саралар йыл һайын законһыҙ урман әйләнешен 15 процентҡа кәметеү мөмкинлеген бирәсәк. Республиканың байтаҡ өлөшө урмандар менән ҡапланған. Әммә был байлыҡ ситкә китеп тора.


text:
Өфөлә БРИКС саммитының төп саралары башлана
ӨФӨ, 2015 йыл, 9 июль. /«Башинформ» мәғлүмәт агентлығы, Ғәлиә Нәбиева/.
Бөгөн Өфөлә саммиттарҙың төп саралары, шул иҫәптән БРИКС-тың профсоюз ойошмалары вәкилдәре һәм Эшлекле совет менән осрашыуҙар ҡаралған. ТАСС мәғлүмәттәре буйынса, саммиттың программаһы аҙ һәм күп кеше ҡатнашлығындағы ике сессияны күҙ уңында тота. Тәүгеһендә дәүләт башлыҡтары мөһим донъяуи мәсьәләләр, шул иҫәптән Украиналағы, Грециялағы хәлдәр һәм «Ислам дәүләте» террористик төркөмөнә ҡаршы көрәш буйынса фекер алышырға ниәтләй.
Һөйләшеүҙәр барышында биш илдең лидерҙары сәнәғәт, технологик һәм финанс кооперацияһын киңәйтеү мөмкинлектәрен, Яңы Үҫеш банкын һәм БРИКС-тың Валюталар резервы берекмәһен сафҡа индереү буйынса эште тикшерәсәк.
Киңәйтелгән ултырыш берлектәге документтарға, шул иҫәптән Өфө декларацияһына һәм Эшмәкәрлек планына ҡул ҡуйыу тантанаһы менән тамамланасаҡ. Декларацияла донъяла барған сәйәси һәм иҡтисади хәлдәргә баһа биреләсәк.


text:
Өфө вуздары ректорҙары – 2011 йылға мәғариф өлкәһендә РФ Хөкүмәте премияһы лауреаттары
Өфөнөң ике юғары уҡыу йорто ректорҙарына «Мәғариф өлкәһендә Рәсәй Федерацияһы Хөкүмәте премияһы лауреаты» тигән почетлы исем бирелде. Юғары наградаларға техник фәндәр докторы, профессор, Өфө дәүләт нефть техник университеты ректоры Айрат Шаммазов һәм техник фәндәр докторы, профессор, Өфө дәүләт авиация техник университеты ректоры Морат Ғөзәйеров лайыҡ булды. Был хаҡта «Башинформ» агентлығына Башҡортостан Республикаһы Мәғариф министрлығының матбуғат хеҙмәтенән хәбәр иттеләр.
Ведомствонан асыҡлауҙарынса, Айрат Шаммазовҡа премия — «Диңгеҙ нефте» фәнни-ғәмәли тикшеренеүе өсөн, Морат Ғөзәйеровҡа «Рәсәй вуздарының халыҡ-ара хеҙмәттәшлек итеүен үҫтереүҙе фәнни-ғәмәли һәм мәғлүмәти йәһәттән тәьмин итеү» фәнни-ғәмәли эшләнмәһе өсөн тапшырылған.
Премиялар РФ Хөкүмәте тарафынан ижади башланғыстарҙы үҫтереү, шулай уҡ белем биреү эшмәкәрлегендә һәм педагогия фәнендә инновацион процестарға булышлыҡ итеү маҡсатында булдырылған.


text:
Рәит Ғайсин Башҡортостан композиторҙар союзының яңы рәйесе итеп һайландыФото: Олег Яровиков
Рәит Ғайсин Башҡортостан композиторҙар союзының яңы рәйесе итеп һайланды
Рәит Ғайсин Башҡортостан композиторҙар союзының яңы рәйесе итеп һайландыФото: Олег Яровиков
Композитор Рәит (Айрат) Ғайсин Башҡортостан Республикаһы Композиторҙар союзының яңы рәйесе итеп һайланды. Уның кандидатураһы БР Композиторҙар союзының юбилей сьезы сиктәрендә үткән ижади ойошма ағзаларының отчет-һайлау йыйылышында раҫланды.
Ижади союз башлығы булараҡ, ул союздың музыкаль фондын тергеҙеүҙе, сәнғәт өлкәһендәге һөнәри уҡыу йорттары һәм союз араһында бәйләнеш урынлаштырыуҙы, ойошманың үҙ китапханаһын булдырыуҙы эшмәкәрлегенең өҫтөнлөклө йүнәлештәре тип ҡарай.
– Союзға күптән инде композиторҙарҙың ҡулъяҙмалары, нота материалдары, ғилми-методик әҙәбиәт һаҡланасаҡ китапхана талап ителә. – тип иҫәпләй Ғайсин.
Рәит Ришат улы шулай уҡ Композиторҙар союзы ҡарамағында тауыш яҙыу студияһын ойошторорға ла ниәтләнә.
– Бындай осраҡта беҙ башҡорт композиторҙарының музыкаль әҫәрҙәрен сығарып ҡына ҡалмай,ә үҙаллы тарата ла аласаҡбыҙ. – ти ул.


text:
Нияз Мәжитов Ҡазандағы археология форумында ҡатнашты
Ҡазан ҡалаһында археологтар форумы үтте. Унда донъяның унлап иленән 170-ләп ғалим ҡатнашты. Оло форумда Башҡортостандан билдәле археолог, Башҡортостан фәндәр академияһы вице-президенты Нияз Мәжитов сығыш яһаны.
Нияз Мәжитовтың иң ҙур асыштарының береһе - Өфө- 2 ҡаласығы.
Өфөләге Пушкин урамында бернисә йыл дауамында археологик эштәр алып барылды. Табылған ҡалдыҡтарҙан күренеүенсә, бер нисә быуат элек был урында эре сауҙа үҙәге урынлашҡан булған. Белгестәр дүрт метр тәрәнлектә етенсе – һигеҙенсе быуаттарҙа эшләнгән биҙәүес әйберҙәр табыуын да хәбәр иткәйнек. Тикшереүҙәр урынында бүрәнәләр, саман кирбестәр һәм Алтын Урҙа ваҡытында эшләнгән тәңкәләр ҙә бар.
Башҡортостан фәндәр академияһы вице-президенты Нияз Мәжитов әйтеүенсә, был асыштар ғәрәп һәм фарсы сәйәхәтселәре яҙмаһында билдәләнгән Башҡорт тип аталған ҡала тураһында һөйләй. Йәғни Өфөгә нигеҙ бер мең ярым йыл элек һалыныуын дәлилләгән. Әммә рәсми рәүештә Башҡортостандың баш ҡалаһының йәше уай булмағас, археология асыштарын да тыйып ҡуйҙылар.


text:
Япониянан 11 бизнесмен шәхси саҡырыу буйынса Өфөлә булды
Япония бизнесмендары һәм эшҡыуарҙары делегацияһының Өфөгә сәфәре уңышлы үтте. Шуныһы иғтибарға лайыҡ, Башҡортостанда япондар Мәләүездән эшҡыуар Светлана Халфинаның шәхси саҡырыуы буйынса ҡунаҡта булды.
Был сәфәрҙең тәүтарихы шундай. «Рәсәй терәге» йәмәғәт ойошмаһының Башҡортостан төбәк бүлексәһе ағзаһы булараҡ, Светлана Халфина быйыл ноябрҙә был ойошма делегацияһы составында Японияла булып ҡайтты. Делегация етәксеһе, «Рәсәй терәге» Дөйөм Рәсәй йәмәғәт ойошмаһы президенты Сергей Борисов Светлана Халфинаны абруйлы япон бизнесмены һәм күренекле йәмәғәт эшмәкәре Фумихико Тамура әфәнде менән таныштырҙы. Светлана Халфина республиканың инвестицион асыҡлыҡҡа яңы курсы тураһында һөйләне һәм Тамура әфәндене Өфөгә саҡырҙы. Һәм ул килергә ризалыҡ бирҙе.
Әйтергә кәрәк, Сыуаш Республикаһында Тамура әфәнде яңы ҡала төҙөү буйынса ҙур проектта ҡатнаша ла инде. Ә, дөйөм алғанда, Рәсәйҙә ул тотонолған япон автомобилдәрен һатыу буйынса ҙур аукциондар асырға теләй. Тамура әфәнде Америкала һәм Европала бындай аукциондар ойошторған да инде.
Тамура әфәнде етәкселегендә Өфөгә килгән делегация составында эшмәкәрлектәре медицина технологияларын үҫтереү менән бәйләнгән эшҡыуарҙар күп булды. БР Сәнәғәт һәм инновация сәйәсәте министрлығында түңәрәк өҫтәл үткәрелде. Унда ҡатнашыусыларҙы БР Эшҡыуарлыҡ һәм туризм буйынса дәүләт комитеты рәйесе Айҙар Хәлилов һәм БР-ҙың Япониялағы вәкиле, Президенттың ҡала төҙөлөшө һәм архитектура мәсьәләләре буйынса советнигы Ришат Муллагилдин тәбрикләне.
Сара ике яҡта ла ҡыҙыҡһыныу уятты. Өфө эшҡыуарҙары Япониянан ҡунаҡтарға үҙ проекттарын күрһәтте. Улар барыһы ла ҡараласаҡ һәм дөйөмләштереләсәк, ә ҡайһы берҙәре буйынса, бәлки, оҙайлы ваҡытҡа эшлекле мөнәсәбәттәр урынлаштырылыр. Ҡунаҡтарҙы иһә, консалтинг фирмаһының башҡарыусы директоры Тошио Шибата әфәнде таныуынса, Өфөлә Японияның «Субару» фирмаһы вәкиллеге булыуы айырыуса ғәжәпләндерҙе.
Сәфәр барышында БР Хөкүмәте вице-премьеры Фидус Ямалетдинов менән осрашыу үткәрелде. Япониянан ҡунаҡтар уның менән Башҡортостанға киләһе сәфәрҙе тикшерҙе. Ул апрелдә үткәрелергә тейеш, һәм делегация составында башлыса һаулыҡ һаҡлау һәм медицина өлкәһендә эшләүсе япон эшҡыуарҙары буласаҡ.
Ә февралдә мәнфәғәттәре сәнәғәт производствоһына ҡағылышлы япон бизнесмендары килеүе көтөлә. Китакюси ҡалаһы мэрының хаты был сәфәргә әҙерлекте раҫлай.


text:
Башҡортостанда яңы Мәсәғүт ҡалаһы буласаҡ
Мәсәғүт ауылын ҡалаға әйләндереү һәм унда сәнәғәт үҙәген булдырыу планлаштырыла. Был 2011-2015 йылдарға Башҡортостандың төньяҡ-көнсығыш райондарының социаль-иҡтисади үҫеше уртаса сроклы комплекслы Программаһы сиктәрендә эшләнгән бер-нисә проекттарҙың береһе. Һүҙ Асҡын, Балаҡатай, Дыуан, Ҡариҙел, Ҡыйғы, Мәсетле, Нуриман һәм Салауат муниципаль райондары хаҡында бара. Улар 200 меңгә яҡын кеше йәшәгән республика территорияһының 14 процентын биләй.
Төньяҡ-көнсығыш муниципаль райондары Башҡортостанда сәнәғәт үҫеше кимәле буйынса ла, социаль-иҡтисади үҙгәртеп ҡороуҙар кимәле буйынса ла артта ҡалыусыларҙан һанала. Уларҙа сәнәғәти-етештереү төп фондтарының 0,4 проценты ғына тупланған һәм республиканың бөтә сәнәғәте тулайым продукцияһының 0,5 проценты етештерелә. Төньяҡ-көнсығыш райондарында майҙандың 1 мең квадрат километрына иҫәпләгәндә сәнәғәти-етегтереү төп фондтарҙың тупланғанлығы уртаса республикалағынан 30 тапҡырға кәмерәк.
Мәсәғүтте ауылдан ҡалаға әйләндереү төньяҡ-көнсығыш райондарының сәнәғәт һәм халыҡтың мәшғүллеге үҫешенә ярҙам итәсәк, тип иҫәпләй аналитиктар.
Был проектты тормошҡа ашырыу сиктәрендә Мәсәғүттә республика юғары уҡыу йорттарының филиалдарын асыу, бюджет өлкәһе хеҙмәткәрҙәре, шул иҫәптән вуз филиалдары уҡытыусылары өсөн торлаҡ һәм дөйөм ятаҡтар төҙөү планлаштырыла. Шулай уҡ 120 урынға иҫәпләнгән Муниципаль-ара махсуслаштырылған медицина үҙәген төҙөү ҡаралған. Бындай учреждениеның булыуы үҙ ваҡытында бирелгән һәм сифатлы махсуслаштырылған һәм юғары технологиялы ярҙам күрһәтеүгә, шулай уҡ халыҡтың ауырыүҙар һәм үлем һанын кәметеүгә мөмкинлек бирәсәк.


text:
Алдағы шәмбелә Өфөлә көҙгө дөйөм ҡала өмәһе көтөлә
Башҡортостандың баш ҡалаһында алдағы шәмбелә, 24 сентябрҙә, ҡаланы санитар таҙартыу һәм төҙөкләндереү буйынса көҙгө дөйөм ҡала өмәһе үтәсәк. Йола буйынса унда Өфө ойошмалары һәм учреждениелары, уҡыу йорттары һәм ҡала халҡы ҡатнашасаҡ.
Өмә оло байрам — Республика көнөн байрам итеүгә әҙерлек уңайынан күптән түгел башланған ҡала биләмәһен таҙартыу һәм төҙөкләндереү айлығы сиктәрендә үткәрелә.
Айлыҡ дауамында юлдар, тротуарҙар, ҡоймалар, парапеттарҙы, бина фасадтарын ремонтлау, юлдар, урамдар, квартал араһы территорияларын таҙалау, гараж кооперативтары, баҡсасылыҡ ширҡәттәре биләмәләрен, йылға-күлдәрҙең яр буйҙарын, йырындарҙы сүп-сарҙан таҙартыу, ҡала биләмәһендәге шишмәләрҙе төҙөкләндереү эштәре ойоштороласаҡ, санитар йомалар үткәреләсәк.
Хәтерегеҙгә төшөрәбеҙ, санитар таҙартыу айлығы осоронда ҡаты көнкүреш ҡалдыҡтары полигондарында барлыҡ муниципаль һәм торлаҡ предприятиеларынан сүп-сар бушлай ҡабул ителәсәк.
«Башинформ» агентлығына Өфө хакимиәтенән хәбәр итеүҙәренсә, айлыҡ сиктәрендә 16 сентябрҙә үткән тәүге санитар йомала 40 меңдән ашыу кеше ҡатнашҡан. Мең кубометрҙан ашыу юлдар ремонтланған. Ҡаты көнкүреш ҡалдыҡтары полигондарына 900 кубометрҙан ашыу сүп-сар сығарып түгелгән. 100-ҙән ашыу рейс яһалған. 500-ҙән шыу махсус техника ҡулланылған.


text:
Рөстәм Хәмитов Ишембай районында булдыФото: Олег Яровиков
Рөстәм Хәмитов Ишембай районында булды
Рөстәм Хәмитов Ишембай районында булдыФото: Олег Яровиков
Башҡортостан Президенты Рөстәм Хәмитов эш сәфәре менән Ишембай районында булды.
Эш сәфәре сиктәрендә республика Президенты Ишембай махсуслаштырылған химик катализаторҙар заводында булды. Бында «Октифайн» маркаһындағы крекинг катализаторҙары етештереү буйынса комплекс эшләй. Уның ҡеүәте йылына 20 мең тонна тәшкил итә. Был нефть эшкәртеү процестарында ҡулланылған төп катализаторҙарҙың береһе булып тора. Ул Ишембайҙа етештерелә башлағанға тиклем, илдең барлыҡ нефть эшкәртеү предприятиелары Америкала етештерелгән катализаторҙар ҡулланған. Бөгөнгө көндә иһә Ишембай заводы Рәсәй һәм БДБ илдәре баҙарҙарын үҙенең продукты менән тулыһынса тәьмин итә ала.
Бындай уңыш көсөргәнешле хеҙмәт һөҙөмтәһе булып тора, тип иҫәпләй заводтың генераль директоры Александр Бодрый. Заводта катализаторҙарҙы һынап ҡарау һәм уларҙың химих-физик үҙенсәлектәрен тикшереү өсөн заманса йыһазландырылған махсус үҙәк эшләй.
2012 йылда Ишембай заводында 328 миллион һумға продукция етештерелгән. Бөгөнгө көндә производство тулы ҡеүәтенә эшләмәй, тауар һатыу баҙарын киңәйтеү предприятиеның төп бурысы булып тора.
Рөстәм Хәмитов был продуктҡа авторлыҡ танытмаһы алыу буйынса эште тиҙләтергә тәҡдим итте.
«Ишембай махсуслаштырылған химик катализаторҙар заводы» яуаплылығы сикләнгән йәмғиәте 1985 йылда булдырылған. «Стәрлетамаҡ катализаторҙар заводы» яуаплылығы сикләнгән йәмғиәте менән бер рәттән ул Рәсәйҙә катализаторҙар етештереү буйынса иң ҙур компанияларҙың береһе — «КТН Групп» яуаплылығы сикләнгән йәмғиәте составына инә.


text:
Фото:
Анкараның ҡала паркына Әхмәт-Зәки Вәлиди исеме бирелде
Фото:
Кисә Башҡортостандың рәсми делегацияһы Төркиәнең баш ҡалаһы Анкараның Кечиорен районында Әхмәт-Зәки Вәлиди исемендәге паркты асыуҙа ҡатнашты.
Тантанала Төркиәнең мәҙәниәт һәм туризм министры урынбаҫары, ТӨРКСОЙ-ҙың генераль секретары, шулай уҡ хөкүмәткә ҡарамаған был халыҡ-ара ойошмаға ингән илдәр һәм республикалар вәкилдәре ҡатнашты. Сарала билдәле ғалимдың улы Сөбәдәй Туған, дәүләт һәм йәмәғәт эшмәкәрҙәре, Төркиә Республикаһы баш ҡалаһында йәшәүселәр ҙә булды.
БР Хөкүмәте Премьер-министры урынбаҫары Зөһрә Рәхмәтуллина Президент һәм Башҡортостан халҡы исеменән тантанаға йыйылыусыларҙың барыһын да тәбрикләне. Ул башҡорт һәм төрөк халҡы араһындағы дуҫтарса йылы мөнәсәбәттәр элек-электән килеүен билдәләне. Һәм бында Башҡорт автономияһына нигеҙ һалыусы һәм республиканың беренсе етәксеһе булыу ғына түгел, төрки телле халыҡтарҙың мәҙәниәтен һәм тарихын тикшереүгә һәм үҫтереүгә ҙур өлөш индергән Зәки Вәлидиҙең ҡаҙанышы ҙур.
— Уның исемендәге паркты асыу, һис шикһеҙ, бәйләнештәребеҙҙе артабан үҫтереүгә булышлыҡ итәсәк, — тип һыҙыҡ өҫтөнә алды Зөһрә Рәхмәтуллина.
Төркиә парктарына һәм урамдарына Әхмәт-Зәки Вәлиди исемен биреп, уның хәтерен мәңгеләштереү – ТӨРКСОЙ Генераль секретариаты инициативаһы ул. Был мөрәжәғәтте беренсе булып Кечиорен районы хакимиәте яҡлап сыҡты.
Шул уҡ көндө Башҡортостандың сәнғәт оҫталары икенсе Халыҡ-ара Рамаҙан фольклор фестивале сиктәрендә байрам концертында ҡатнашты.
Азербайжан, Сенегал, Тунис, Мысыр, Берләшкән Ғәрәп Әмирлектәре, Судан, Малайзия һәм башҡа мосолман илдәренән халыҡ йыр һәм бейеү коллективтары ҡатнашлығында ҙур музыкаль смотр бөтә изге Рамаҙан айы барышында дауам итәсәк.


text:
Өфөлә компьютер томографияһы үҙәге ойошторола
Республика президенты "Руснанотех-2011" форумында төбәк иҡтисадында инновацион алға китеште тәьмин итеү буйынса сығыш яһаны. Башҡортостанды инновация сәйәсәте өлкәһендә өлгө итеп ҡуйып булмай, тине Республика президенты.
Әммә был йүнәлештә мөһим килешеүҙәр бар. Әйтәйек, быйыл "Роснано" менән ҡул ҡуйылған килешеү нигеҙендә, 2015-се йылға инновация продукцияһы күләме йылына 90 миллиард һумға етергә тейеш.
"Русгидро" компанияһы менән берлектә технопарк ойошторолдо. Әле Өфө моторҙар эшләү берекмәһе нигеҙендә хәрби техника өсөн авиация двигателдәре етештерелә. Республика президенты инновация өлкәһен үҫтереү йәһәтенән аныҡ тәҡдимдәр индерҙе.


text:
Һалым хеҙмәткәрҙәре граждандарҙы 2012 йылда көсөнә ингән яңы закондар менән таныштыра
Башҡортостанда һалым хеҙмәткәрҙәренең халыҡ менән мәғлүмәти осрашыуҙары серияһы старт алды. Семинарҙарҙа белгестәр 2012 йылда көсөнә ингән ҡануниәттәге үҙгәрештәр, шулай уҡ һалым түләүселәрҙең бюджет алдындағы бурыстарын үтәүҙе мөмкин тиклем еңелләштерергә һәм тиҙләтергә мөмкинлек биргән һалым хеҙмәтенең яңы электрон сервистары тураһында һөйләй.
Федераль һалым хеҙмәтенең БР буйынса идаралығы мәғлүмәтенә ярашлы, ғинуарҙа бындай семинарҙар Бөрөлә – 18-ендә, Мәләүездә – 24-ендә, Федоровка районында 26-һында үтәсәк. Ә айҙың һуңғы көнөндә Стәрлетамаҡта һалым түләүселәр-һалым хеҙмәте агенттары өсөн «Һалым ҡануниәтендәге үҙгәрештәр һәм 2-НДФЛ формаһы буйынса белешмәләр тапшырыу үҙенсәлектәре» темаһына семинар-кәңәшмә ойоштороласаҡ.
Семинарҙар расписаниеһы менән ентекләберәк Федераль һалым хеҙмәтенең БР буйынса идаралығы сайтында танышырға мөмкин.


text:
Фото:
Сибайҙа «Ирәндек моңдары» Х юбилей конкурсы башланды
Фото:
Сибай ҡалаһында башҡорт йырҙарын башҡарыусыларҙың «Ирәндек моңдары-2010» X төбәк-ара конкурсын асыу тантанаһы үтте. Традицион рәүештә бәйге май аҙағында Баймаҡ ерендә үткәрелә.
Хәтерегеҙгә төшөрәбеҙ, бәйгелә еңеүгә дәғүә итеүселәр араһында Силәбе, Ҡурған өлкәләре, Татарстан вәкилдәре бар. Сибайға шулай уҡ Өфөнән һәм республиканың бөтә райондарынан тиерлек артистар ҙа килде.
Конкурс программаһы бик йөкмәткеле булырға оҡшай. Ике һайлап алыу турынан һуң 29 майҙа йомғаҡлау гала-концерты үтәсәк. 28 майҙа Арыҫлан Мөбәрәков исемендәге Сибай дәүләт башҡорт драма театры сәхнәһендә Башҡортостандың сәхнә оҫталары һәм элекке йылдарҙа «Ирәндек моңдары» конкурсында еңеүселәрҙең концерты үтәсәк. Шулай уҡ Сибайҙың «Сулпан» башҡорт балалар театрында спектакль күрһәтеләсәк.
Конкурс II Бөтә донъя башҡорттары ҡоролтайының «Башҡортостан халыҡтары» республика программаһын тормошҡа ашырыу буйынса ҡарарҙарын үтәү, халыҡ башҡарыусанлығы традицияларын һаҡлау һәм үҫтереү, башҡорт фольклорының боронғо ҡатламдарын тергеҙеү, йәш һәләтле башҡарыусыларҙы асыҡлау, шулай уҡ төбәк-ара мәҙәни бәйләнештәрҙе үҫтереү маҡсаттарында үткәрелә.
Бәйгене ойоштороусылар – Башҡортостан Республикаһының Мәҙәниәт һәм милли сәйәсәт министрлығы, Республика халыҡ ижады үҙәге, Сибай ҡалаһы ҡала округы хакимиәте һәм «Көньяҡ Урал» ассоциацияһы.


text:
11 апрелдә Башҡортостанда экологик өмә ойошторола Фото: Андрей Старостин
11 апрелдә Башҡортостанда экологик өмә ойошторола
11 апрелдә Башҡортостанда экологик өмә ойошторола Фото: Андрей Старостин
ӨФӨ, 2015 йыл, 2 март. /«Башинформ» мәғлүмәт агентлығы, Гөлфиә Акулова/.
Башҡортостан Хөкүмәте 2015 йылда төбәктә биләмәләрҙе таҙартыу, төҙөкләндереү һәм йәшелләндереү буйынса экологик өмәләр үткәреү тураһында ҡарар ҡабул итте.
Экологик кампания 11 апрелдән 16 майға тиклем уҙа, тип хәбәр иттеләр Башҡортостан Тәбиғәттән файҙаланыу һәм экология министрлығының матбуғат хеҙмәтенән.
Документҡа ярашлы, министрлыҡ, дәүләт комитеты, ведомство, муниципаль район һәм ҡала округтары хакимиәттәренә, профсоюз комитеттарына һәм башҡа йәмәғәт берләшмәләренә үҙ биләмәләрендә сараларҙы үткәреүҙе тәьмин итергә ҡушылды. 8 июнгә таҙартыу, төҙөкләндереү һәм йәшелләндереү буйынса эшкә йомғаҡ яһаласаҡ.
Белешмә. 2014 йылда республикала ике миллионға яҡын кеше яҙғы өмәлә ҡатнашҡан. Улар 86,8 мең тоннанан ашыу ҡаты көнкүреш ҡалдыҡтарын йыйған. Сүп-сар йыйыуҙан тыш, 350 мең тирәһе ағас һәм ҡыуаҡтар ултыртылған.


text:
Рөстәм Хәмитов «Өфө» футбол клубы уйынсыларын һәм етәкселеген миҙгелде уңышлы тамамлауҙары менән ҡотланы Фото: «Өфө» футбол клубының матбуғат хеҙмәте
Рөстәм Хәмитов «Өфө» футбол клубы уйынсыларын һәм етәкселеген миҙгелде уңышлы тамамлауҙары менән ҡотланы
Рөстәм Хәмитов «Өфө» футбол клубы уйынсыларын һәм етәкселеген миҙгелде уңышлы тамамлауҙары менән ҡотланы Фото: «Өфө» футбол клубының матбуғат хеҙмәте
ӨФӨ, 2015 йыл, 1 июнь. /«Башинформ» мәғлүмәт агентлығы, Илья Спиридонов/.
30 майҙа Башҡортостан Башлығы Рөстәм Хәмитов «Өфө» футбол клубының баш тренеры Игорь Колыванов менән телефон аша һөйләште һәм спортсыларҙы миҙгелде уңышлы тамамлауҙары менән ҡотланы.
– Был миҙгел бик ауыр булды. Премьер-лигаға сығыу – бер эш, ә лайыҡлы уйнау һәм яуланған кимәлде һаҡлау – бөтөнләй икенсе. Киләсәктә яҡшы һөҙөмтә күрһәтерһегеҙ тип ышанам, – тине Рөстәм Хәмитов һәм яҡын арала команда менән осрашырға ниәтләнеүе хаҡында хәбәр итте.
Игорь Колыванов, үҙ сиратында, клубҡа ярҙам иткәне өсөн республика Башлығына рәхмәт белдерҙе.
– Был Башҡортостан клубының ғына түгел, һеҙҙең дә ҙур еңеүегеҙ. Сөнки һеҙ республикала футболды үҫтерә башланығыҙ, беҙ иһә өмөттәрегеҙҙе аҡлау өсөн барыһын да эшләнек, – тип билдәләне тренер. – Киләһе миҙгелдә яңы стадионда уйнаясаҡбыҙ, көйәрмәндәребеҙгә яҡыныраҡ буласаҡбыҙ. Улар беҙгә яҡшы һөҙөмтәләргә ирешергә ярҙам итәсәк.
Иҫегеҙгә төшөрәбеҙ, 30 майҙа Саранскиҙа «Өфө» менән «Рубин» командалары араһында уйын 1:1 иҫәбе менән тамамланды. Өфө футболсыһы Дмитрий Стоцкий 33-сө минутта гол индерҙе. Һөҙөмтәлә «Өфө» футбол клубы турнир таблицаһында 12-се урынды биләне. Команда 2015/2016 йылдар миҙгелендә Премьер-лигала сығыш яһау хоҡуғын һаҡлап ҡалды. Ағымдағы йылдың август айынан спортсылар уйындарҙы үҙ майҙанында – яңыртылған «Нефтсе» стадионында уҙғарасаҡ.


text:
Фото:
Уртаса магистраль Sukhoi Superjet (SSJ-100) «Өфө» аэропортында тәүге тапҡыр
Фото:
«Өфө» Халыҡ-ара аэропортында бөгөн Раменское – Өфө маршруты буйынса техник рейс башҡарған «Сухой Суперджет-100" (Superjet-100 или SSJ-100) яңы ватан самолёты тәүге тапҡыр ултырҙы. Тәүге рейс өсөн Өфө аэропорты осраҡлы ғына һайланмаған: һуңғы йылдарҙа беҙҙең авиапредприятие заманса навигация ҡорамалдары менән йыһазландырылды. Төбәктә метеошарттар ҙа уңайлы.
Яңы ике моторлы турбореактив самолёт алдынғы конструктор ҡарарҙары һәм заманса ныҡлы материалдар ҡулланып ҡороу иҫәбенә яҡынса 70 000 осоу сәғәте (донъя буйынса уртаса күрһәткес 30 000 осоу сәғәте) ресурсына эйә. Sukhoi Superjet 100/75 — 2900-4550 километрға 78 пассажир ташыуға иҫәпләнгән вариант; Sukhoi Superjet 100/95 2950-4420 километрға 98 пассажир ташыуға иҫәпләнгән. Һуңғы биш-алты йылда элекке СССР илдәрендә лә, шулай уҡ бөтә донъяла ла баҙарҙың тап ошо секторы үҫешә. Яңы самолёттар файҙаланыуҙан сығарыла барған, физик яҡтан иҫкергән Ан-24, Ту-134 һәм Ту-154 лайнерҙарын алмаштырыуы ихтимал.
«Өфө» Халыҡ-ара аэропорты” акционерҙар йәмғиәте матбуғат хеҙмәтенән хәбәр итеүҙәренсә, Рәсәйҙә етештерелгән яңы самолёттың ултырыуы кеүек мөһим ваҡиға Башҡортостан авиапредприятиеһы техник хеҙмәттәренең дә иғтибарынан ситтә ҡалманы: лайнер борты эргәһендә осоп килгән техниктар менән уның мөмкинлектәрен тикшереү бик ҡыҙыу барҙы.
Ҡәҙимге пассажирҙар өсөн дә яңы самолёт ҡыҙыҡлы буласаҡ. Уның салонында тәү ҡарашҡа ташланған яңылыҡтар байтаҡ: креслолар, багаж бүлеге, кухня уңайлы урынлаштырылған. Экипаж кабинаһында штурвал кабинаның уң һәм һул яғынан ике идара итеү пультына алмаштырылған.


text:
Фото:
Сибай аэропорты рейстар йышлығын арттырырға ниәтләй
Фото:
Башҡортостан Республикаһы Президенты Рөстәм Хәмитов Баймаҡ районына эш сәфәре барышында Сибай ҡалаһы аэропорты менән яҡындан танышты.
Аэропорт ай ярым элек кенә файҙаланыуға тапшырылған, бынан аҙнаһына өс тапҡыр Өфө-Сибай-Өфө маршруты буйынса рейстар башҡарыла. Маршрут халыҡ араһында ҙур популярлыҡ алған, билет хаҡы 1775 һум.
Аэропорт заманса ҡорамалдар менән йыһазландырылған, атап әйткәндә, Урал зонаһының һауа шарттарын күҙәтеү өсөн метеолокаторҙар ҡуйылған.
Аэропорт начальнигы Нуриәхмәт Ямантаев әйтеүенсә, яҡын арала Өфөгә рейстар йышлығы арттырыласаҡ, шулай уҡ яңы рейстар, шул иҫәптән чартер рейстар ҙа асыласаҡ.


text:
Фото:
Рөстәм Хәмитов «Чернобыль» Союзы етәксеһе менән осрашты
Фото:
Башҡортостан Президенты Рөстәм Хәмитов 20 ғинуарҙа Республика Йортонда «Чернобыль» Союзы президенты Вячеслав Гришин менән осрашты.
Был дөйөм Рәсәй союзы етәксеһенең Өфөгә килеүе Чернобыль АЭС-ындағы аварияға быйыл 25 йыл тулыу менән бәйләнгән.
— Беҙ Президент менән республиканан Чернобыль аварияһы эҙемтәләрен бөтөрөүҙә ҡатнашыусыларға һәйкәл ҡуйыу кәрәклеге хаҡында һөйләштек, — тип билдәләне Вячеслав Гришин. – Был Башҡортостанда аварияның 25 йыллығына арналған сараларҙы әҙерләү планына индерелер, тип ышанам.
Осрашыуҙа чернобылселәрҙе социаль тәьмин итеү мәсьәләһе лә күтәрелде.
«Чернобыль» Союзы етәксеһе әйтеүенсә, Рөстәм Хәмитов инвалид-ликвидаторҙарға ярҙам итергә һәм уларҙы торлаҡ менән тәьмин итеү буйынса өҫтәмә саралар күрергә вәғәҙә итте. Чернобылселәргә ҡарата дәүләт йөкләмәләре республикала тулыһынса үтәләсәк.
Башҡортостанда Чернобыль фажиғәһе һәм уның эҙемтәләрен бөтөрөү һөҙөмтәһендә зыян күргән өс меңдән ашыу кеше йәшәй. Уларҙың һәр дүртенсеһе — инвалид.
Хәтерегеҙгә төшөрәбеҙ, Чернобыль атом электростанцияһында 1986 йылдың 26 апрелендә дүртенсе энергоблок емерелеү эҙемтәһендә авария булды.


text:
Үҙәк хәрби округында дин тотоусы хәрби хеҙмәткәрҙәр менән эшләү буйынса командир ярҙамсыларының вазифауи бурыстары раҫланды
Үҙәк хәрби округы ғәскәрҙәре командующийы «Дин тотҡан хәрби хеҙмәткәрҙәр менән эшләүсе органдар эшмәкәрлеген тәртипкә һалыу тураһында»ғы бойороҡҡа ҡул ҡуйҙы. Унда төрлө дини конфессияларҙан булған һалдаттар һәм офицерҙар менән хеҙмәттәшлек итеү буйынса вазифалы кешеләрҙең статусы, вәкәләттәре һәм бурыстары билдәләнгән.
«Дин тотҡан хәрби хеҙмәткәрҙәр менән эш итеү буйынса командир ярҙамсылары Рәсәй Федерацияһындағы традицион дини берекмәләрҙең дини хеҙмәткәрҙәре иҫәбенән тәғәйенләнә. Үҙенең эшмәкәрлеген ул сиркәүҙә ҡабул ителгән тәғлимәттәргә таянып алып бара. Тейешле культ предметтарын һаҡларға һәм файҙаланырға хоҡуҡлы», — тиелә бойороҡта. Дин тотоусы хеҙмәткәрҙәр менән эшләү буйынса бригада командиры ярҙамсыларының хеҙмәти бурыстары иҫәбендә уның туранан-тура начальнигына буйһоноуы айырып билдәләнгән. Махсус мәсьәләләрҙә – Үҙәк хәрби округының шәхси состав менән эшләү буйынса идаралығының тәғәйен бүлеге начальнигына.
Командир ярҙамсыларының бурыстары иҫәбендә йәнә команда составын дини характерҙағы мәсьәләләр буйынса консультациялау, төрлө дин тотҡан хәрбиҙәр араһында дини-ара тыныслыҡ һәм татыулыҡты һаҡлау, стресс ситуациялары эҙемтәләрен бөтөрөүгә булышлыҡ итеү ҙә ҡаралған.
Үҙәк хәрби округта йәмғеһе 24 диндарҙар менән эшләү буйынса командир ярҙамсылары вазифаһы ҡаралған. Шуларҙың алтауһы эш башланы ла инде, тип хәбәр иттеләр Үҙәк хәрби округының матбуғат хеҙмәтенән.